Setiausaha politik PM doakan kesejahteraan Hadi selepas ciapan kontroversi orang kuat PKR

Setiausaha politik kanan kepada Perdana Menteri Anwar Ibrahim sudah menghubungi keluarga Abdul Hadi Awang untuk bertanyakan mengenai kesihatannya, berikutan kemarahan orang ramai terhadap kenyataan seorang penyokong PKR yang mengharapkan kematian presiden PAS itu.
Shamsul Iskandar Mohd Akin turut menyampaikan ucapan selamat sejahtera kepada Hadi bagi pihak perdana menteri dan pejabatnya.
"Syukur Alhamdulillah, komunikasi terjalin baik di samping kami turut diberi perkembangan terkini tentang kesihatan Tan Sri (Hadi)," katanya.
Hadi dibenarkan keluar dari hospital semalam.
Ia berlaku selepas Anwar menyelar orang kuat PKR Ahmad Zaki Yamani berhubung kiriman di Twitter yang mendoakan kematian Hadi dan Dr Mahathir Mohamad.
Anwar berkata beliau juga sudah mengarahkan Zaki supaya segera memadam ciapan itu, yang hanya dilakukannya lebih 24 jam kemudian.
Dalam pada itu, Shamsul menafikan laporan awal MalaysiaNow yang merujuk Zaki sebagai pembantunya, mengatakan mereka tidak mempunyai kaitan dalam sebarang kapasiti rasmi.
"Oleh itu dakwaan mengenai perkaitan itu adalah sangat tidak wajar untuk dipolemikkan tanpa asas yang jelas," katanya, sambil menggesa MalaysiaNow menarik balik laporan itu.
Dalam laporan yang sama, MalaysiaNow sudah menyiarkan penafian Zaki bahawa beliau adalah pembantu kepada Shamsul.
MalaysiaNow juga sudah meminda tajuk utama yang menunjukkan bahawa Zaki adalah pembantu kepada Shamsul.


1,520 penumpang berlepas menerusi 8 penerbangan ke Langkawi

Seramai 1,520 penumpang berlepas menerusi lapan penerbangan ke Langkawi sempena bermulanya projek rintis gelembung pelancongan domestik ke pulau itu hari ini.Menteri Pengangkutan Wee Ka Siong berkata kesemua penerbangan itu melibatkan empat penerbangan Malaysia Airlines (MAS), satu penerbangan Malindo Air dan tiga AirAsia.“Saya mendapati ada penumpang membawa kit ujian kendiri untuk air liur dan ada pula yang membeli daripada kaunter jualan di Lapangan Terbang Kuala Lumpur (KLIA) dan Lapangan Terbang Kuala Lumpur 2 (klia2),” katanya dalam hantaran menerusi laman Facebook rasmi beliau hari ini.Wee yang meninjau proses ujian Kit Ujian Pantas (RTK) Antigen pengesanan Covid-19 terhadap penumpang ke Langkawi di KLIA dan klia2 berkata setakat tinjauannya tadi, terdapat seorang penumpang disahkan positif Covid-19 selepas ujian pengesanan dijalankan dan menjalani proses susulan diperlukan.“Beliau (penumpang) juga akur apabila tidak dibenarkan menaiki penerbangan demi keselamatan penumpang lain. Ahli keluarga penumpang yang disahkan positif melalui RTK Antigen juga tidak menaiki pesawat kerana mempunyai kontak rapat,” katanya.Wee yang diiringi Pengurus Besar Operasi Malaysia Airports Holdings Bhd (MAHB) Shahrunnizam Abd Jamil berkata beliau berpuas hati melihat proses ujian RTK Antigen itu yang berjalan lancar sambil dibantu para pegawai daripada Kementerian Kesihatan (KKM).Beliau berkata ujian pengesanan Covid-19 itu dilaksanakan semata-mata mahu menjamin keselamatan semua pihak dan dalam masa sama memastikan projek rintis gelembung pelancongan domestik Langkawi berjalan baik.Selain itu, Wee berkata ketika berinteraksi dengan para penumpang termasuk pelancong asing dari Perancis dan Korea Selatan, didapati mereka gembira apabila sektor pelancongan domestik mula dibuka menerusi projek rintis berkenaan.Beliau berkata mereka juga menyambut baik usaha kerajaan menambahbaik prosedur operasi standard (SOP) termasuk mengenakan syarat ujian pengesanan Covid-19 sebelum memulakan perjalanan demi kebaikan semua pihak.Wee berkata suasana di lapangan terbang yang sudah lama sunyi kini kembali ceria dengan para kakitangan penerbangan mula mengukir senyuman apabila dibenarkan kembali berkhidmat.Beliau turut mengingatkan semua pihak supaya sentiasa mematuhi SOP yang ditetapkan supaya usaha kerajaan untuk memulihkan negara khususnya sektor ekonomi dan pelancongan dapat berjalan dengan baik.


Penunjuk perasaan berarak ke Lima, Peru tuntut presiden letak jawatan

Beribu-ribu penunjuk perasaan mula berarak menuju ibu negara Peru hari ini bagi menuntut Presiden Dina Boluarte meletakkan jawatan dan memberi laluan kepada pilihan raya. Rusuhan yang dilancarkan sejak beberapa minggu ini mengakibatkan 44 orang terkorban.
Menurut polis, mereka berada dalam "keadaan berwaspada" dan mengerahkan 11,800 pegawai bersiap sedia di Lima sebelum masalah lebih buruk tercetus oleh penunjuk perasaan yang mendesak presiden negara itu berundur.
Beberapa pergelutan kecil berlaku sebentar tadi, dengan penunjuk perasaan di pusat bandar membaling batu ke arah polis yang bertindak melepaskan gas pemedih mata, menurut wartawan AFP di tempat kejadian.
Menurut stesen televisyen tempatan, kira-kira 1,000 penunjuk perasaan cuba menyerbu masuk lapangan terbang di bandar raya kedua Peru, Arequipa awal hari ini.
Bagaimanapun, mereka dihalang oleh polis yang turut bertindak melepaskan gas pemedih mata.
Menurut kumpulan hak asasi Peru, dua penunjuk perasaan maut selepas bertempur dengan polis di selatan negara itu semalam, menjadikan jumlah kematian akibat protes sejak sebulan lalu kepada 44.
Negara Amerika Selatan itu digegarkan insiden demonstrasi, yang kebanyakannya berlaku di kawasan selatan dan timur, sejak penyingkiran dan penahanan Boluarte Pedro Castillo pada Disember lalu.
Penunjuk perasaan, kebanyakannya dari wilayah Andes, bergerak dari beberapa pusat sekitar Lima di sepanjang arteri utama dengan matlamat untuk sampai ke istana presiden yang dikawal ketat.
"Kami di sini, berjuang untuk keadilan kami. Kami mahu mereka bubarkan Kongres," kata penduduk kampung Ayda Aroni, yang berasal dari Ayacucho, 330km ke tenggara Lima, kepada AFP.
"Kami terpinggir, mereka kata kami perosak, mereka panggil kami pengganas, kami menuntut hak kami."
Beberapa kedai di laluan perarakan protes ditutup.


Bicara kes rasuah visa presiden Umno bermula esok

Perbicaraan kes rasuah bekas timbalan perdana menteri, Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) akan bermula esok di Mahkamah Tinggi di Shah Alam dengan pendakwaan dijangka memanggil dua atau tiga saksi untuk memberi keterangan.Perbicaraan itu akan didengar di hadapan hakim, Mohd Yazid Mustafa pada 9 pagi.“Ya, bicara akan berjalan esok. Pihak kami dijangka memanggil dua atau tiga saksi,” kata Timbalan Pendakwa Raya Raja Rozela Raja Toran yang akan mengetuai pasukan pendakwaan ketika dihubungi.Peguam Hisyam Teh Poh Teik dan Hamidi Mohd Noh akan mewakili Zahid, 68.Sebelum ini, Rozela memberitahu mahkamah bahawa pihaknya akan memanggil 15 saksi untuk memberi keterangan pada perbicaraan ituIa merupakan perbicaraan kedua presiden Umno itu selepas kes 47 pertuduhan pecah amanah, rasuah dan pengubahan wang haram melibatkan puluhan juta ringgit dana milik Yayasan Akalbudi yang masih berjalan di Mahkamah Tinggi Kuala Lumpur.Zahid berdepan 33 pertuduhan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya, sebagai seorang pegawai badan awam iaitu menteri dalam negeri di kementerian dalam negeri (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018 mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 (1) akta sama yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Bagi tujuh lagi pertuduhan, Zahid didakwa sebagai menteri dalam negeri mendapatkan untuk dirinya suatu benda berharga iaitu wang tunai S$1,150,000, RM3,000,000, €15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.Beliau didakwa melakukan kesalahan itu di Country Heights antara Jun 2015 dan Oktober 2017 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.


Pasaran kerja pengaruhi unjuran hasil cukai 2021

Situasi semasa pasaran pekerjaan tahun depan akan diambil kira sebagai unjuran hasil cukai pendapatan untuk 2021, kata Timbalan Menteri Kewangan II Mohd Shahar Abdullah.Beliau berkata, kerajaan mengunjurkan kadar pekerjaan meningkat lebih tinggi tahun depan iaitu naik 1.8% dan kadar pengangguran menurun daripada 4.2% kepada 3.5%.Katanya, perkara itu diambil kira dalam menentukan banjaran baru cukai sebagai 30% bagi cukai pendapatan.“Cukai pendapatan dikutip daripada mereka yang ada pekerjaan,” katanya menggulung perbahasan Rang Undang-Undang (RUU) Kewangan 2020 di Dewan Rakyat, hari ini.Pada sesi perbahasan sebelum itu, Wong Chen (PH-Subang) mempertikaikan unjuran hasil cukai pendapatan kerana melebihi jumlah hasil dikutip pada 2019, sedangkan negara kini berhadapan pandemik Covid-19.Bagaimanapun Shahar berkata, unjuran yang dibuat kerajaan turut mengambil kira prestasi bagi setiap suku tahun sepanjang tahun ini.Katanya, Keluaran Dalam Negara Kasar (KDNK) memperlihatkan penguncupan 17.1% suku tahun kedua sebelum meningkat kepada 2.7% walaupun agak perlahan.“Kita tidak boleh hanya melihat kepada permintaan dalaman dan luaran, ia juga bergantung kepada persepsi yang pihak berkepentingan untuk mempolitikkan ekonomi negara.”Beliau menegaskan, semuanya bergantung kepada petunjuk ekonomi semasa kerana apa yang dihadapi kini bukan terhad kepada masalah Utama.Katanya, Bank Negara melaporkan negara bukan hanya perlu bergantung kepada penarafan antarabangsa tetapi turut mengambil kira aspek agensi penarafan tempatan.“Agensi penarafan tempatan lebih mengetahui apa yang berlaku di negara kita.”Shahar berkata, pindaan mengenai Seksyen 103 (A) dalam RUU itu secara dasarnya tidak menghalang pembayar cukai mempertikaikan keabsahan tafsiran cukai di mahkamah.Bagaimanapun katanya, secara prinsipnya cukai perlu dibayar terlebih dahulu walaupun dipertikaikan di mahkamah.“Konsep bayar dulu yang diperkenalkan di negara ini bukan perkara baru kerana ia diperkenalkan sejak Akta Cukai Pendapatan 1997 yang dikuatkuasa pada tahun tafsiran 1998.“Dari aspek dasar percukaian, kaedah kutipan ini memberi layanan cukai yang adil dan saksama kepada kategori pembayar cukai yang patuh dan mereka yang mempertikaikannya.“Justeru, adalah tidak saksama jika pembayar cukai yang ingin mencabar cukai tafsiran diberi tempoh bayaran lebih panjang sehingga kesnya selesai.”Beliau berkata, keabsahan kaedah membayar dahulu cukai itu sudah beberapa kali dicabar di mahkamah.Berdasarkan kes terdahulu, katanya, mahkamah menjelaskan konsep itu tidak bertentangan dengan peruntukan di bawah Perlembagaan dan mendahului mahkamah.“Mahkamah berpendapat hak pembayar cukai untuk merayu dan mencabar sentiasa dijamin di bawah undang-undang, manakala kaedah dan bila serta bagaimana cukai dibayar adalah perkara berasingan dan boleh ditentukan di bawah undang-undang yang digubal di Parlimen.“Cadangan ini wajar dan teratur untuk diluluskan di Dewan ini.”


Tahanan Palestin di penjara Israel akan mulakan mogok lapar

Lebih 4,500 tahanan Palestin di penjara Israel akan mengadakan mogok lapar minggu ini dan enggan hadir sesi "pemeriksaan keselamatan" bagi membantah tindakan tidak wajar pihak penjara.
Menurut Agensi Berita Jordan (Petra), Kelab Tahanan Palestin dalam satu kenyataan hari ini memaklumkan mogok lapar akan diadakan pada Isnin dan Rabu secara berperingkat bagi tempoh dua minggu akan datang, sebelum melibatkan semua tahanan Palestin.
Tahanan turut menubuhkan sebuah jawatankuasa selepas Israel mengarahkan hukuman dilaksanakan ke atas mereka yang terlibat dalam kejadian lolos dari penjara dikenali "Freedom Tunnel".
Jawatankuasa itu memaklumkan pihaknya akan bertindak selepas pentadbiran penjara mengingkari ikrar yang dibuat pada Mac.
Pihak penjara juga mengisytiharkan akan mengenakan tindakan tegas terhadap tahanan yang terbabit dengan melaksanakan hukuman penjara seumur hidup, termasuk memindahkan mereka ke penjara lain.
Sementara itu, media melaporkan tentera Israel membuat serbuan di sekitar bandar Tebing Barat pada subuh serta menahan 19 rakyat Palestin.


Suruhanjaya pakar perundangan global gesa Singapura henti gantung banduan, hukum peguam

Suruhanjaya Pakar Undang-Undang Antarabangsa(ICJ) hari ini mengecam Singapura berikutan penggunaan hukuman mati bagi kesalahan dadah dan hukuman yang dikenakan terhadap peguam banduan bilik akhir, mengatakan perintah kos yang dikenakan terhadap pengamal undang-undang di negara itu menghalang akses banduan kepada keadilan dan hak untuk hidup dan dibicarakan secara adil.
Suruhanjaya yang berpangkalan di Geneva terdiri daripada hakim kanan, peguam dan ahli akademik itu menggesa republik itu supaya menghentikan secara serta-merta sebarang pelaksanaan hukuman mati dan menghentikan penalti terhadap peguam di negara itu.
"Ini adalah pencabulan hak asasi individu untuk mendapatkan wakil undang-undang pilihan mereka. Setiap manusia berhak mendapat layanan bermaruah, terutama bagi mereka yang berjuang untuk nyawa mereka," tambah Pesuruhjaya ICJ Ambiga Sreenevasan.
Kenyataan ICJ itu dikeluarkan beberapa hari selepas Singapura menghukum mati dua lagi banduan – Abdul Rahim Shapiee dan Ong Seow Ping – pada 5 Ogos lalu, menjadikan jumlah banduan yang digantung sampai mati di negara itu mencecah 10 orang dalam tempoh empat bulan.
Rahim merupakan salah seorang daripada 24 banduan yang memfailkan saman terhadap kerajaan berikutan tidak mendapat akses guaman bagi merayu hukuman berat yang dikenakan terhadap mereka.
Bagaimanapun, mahkamah Singapura menolak saman itu pada 3 Ogos lalu, sehari selepas mereka diperintahkan untuk mengemukakan hujahan lanjut bagi menyokong kes walaupun tidak mempunyai peguam.
Ketiadaan peguam yang bersedia mewakili mereka menyebabkan ramai banduan bilik akhir terpaksa bersendirian membela diri dalam permohonan terakhir mereka  pada bulan lalu.
Dalam kes banduan warga Malaysia Nagaenthran K Dharmalingam yang dihukum gantung pada 27 April lalu, ibunya sendiri terpaksa hadir ke mahkamah untuk mewakili Nagaenthran kerana gagal mendapatkan peguam yang sanggup mewakili anak lelakinya itu.
ICJ berkata mahkamah di Singapura mengenakan perintah kos yang bersifat punitif terhadap peguam  mewakili banduan bilik akhir kerana mereka memfailkan permohonan peringkat akhir bagi pihak anak guam mereka, "kononnya atas dasar permohonan tersebut adalah 'remeh, menyusahkan atau penyalahgunaan proses mahkamah’”.
Memetik satu keputusan Mahkamah Tinggi Singapura pada 23 Jun, ICJ turut berkata keputusan itu adalah berdasarkan "tafsiran yang terlalu luas dan tidak dibenarkan tentang apa yang dimaksudkan dengan 'kekurangan merit' atau 'penyalahgunaan proses mahkamah’”.
"Mengenakan perintah kos yang bersifat punitif berdasarkan bacaan yang terlalu luas dan tidak dibenarkan mengenai 'kekurangan merit' atau 'penyalahgunaan proses' adalah melanggar kedaulatan undang-undang dan piawaian antarabangsa mengenai kebebasan peguam, seperti Prinsip Asas PBB Mengenai Peranan Peguam, yang menyatakan peguam mesti dapat melaksanakan peranan profesional mereka tanpa sebarang intimidasi, halangan, ugutan atau campur tangan yang tidak wajar," katanya.
Badan itu turut menambah ICJ turut menentang hukuman mati dalam apa jua keadaan, mengatakan undang-undang antarabangsa dan piawaian mengenai penggunaan hukuman mati adalah jelas bahawa ia tidak sepatutnya dikenakan dalam sabitan kesalahan dadah.
"Kesalahan sebegini... tidak melibatkan ‘pembunuhan secara sengaja', yang merupakan nilai ambang undang-undang antarabangsa bagi sesuatu jenayah berat," tambahnya.
Sebelum ini, badan antarabangsa lain seperti Amnesty International dan Pejabat Hak Asasi Manusia Pertubuhan Bangsa-Bangsa Bersatu juga turut menyertai suara aktivis dan peguam yang berkempen supaya hukuman mati dimansuhkan di negara itu.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata Amnesty pada 22 Julai.
Kerajaan Singapura sering membidas mereka yang mempersoalkan dasar hukuman matinya, walaupun statistik menunjukkan kebanyakan yang dihukum bunuh adalah keldai dadah yang berasal daripada keluarga miskin.
Namun sebaliknya, kerajaan diterajui Parti Tindakan Rakyat (PAP) itu tetap menegaskan hukuman mati yang dilaksanakannya berjaya menjadi pencegah jenayah dadah.
Sejak 30 Mac 2022, Singapura melaksanakan sepuluh hukuman gantung, di mana kesemuanya melibatkan banduan kesalahan berkait dadah.
Hukuman itu mula dijalankan selepas menghentikan pelaksanaan hukuman selama dua tahun.
Menurut maklumat yang diterima ICJ dari Transformative Justice Collective, sebuah kumpulan Singapura yang berkempen untuk memansuhkan hukuman mati, setakat ini lebih 50 orang masih kekal menunggu hukuman mati.
Di bawah undang-undang hak asasi manusia antarabangsa, negara-negara yang masih belum memansuhkan hukuman mati hanya boleh menjalankan hukuman itu bagi "jenayah yang paling serius", melibatkan pembunuhan dengan niat membunuh.
Undang-undang antarabangsa secara jelas menyatakan ia tidak boleh digunakan untuk kesalahan berkaitan dadah.
Dalam sebuah kenyataan pada 29 Julai 2022, kumpulan pakar bebas Majlis Hak Asasi Manusia PBB (UNHRC) menyatakan kebimbangan mengenai laporan “peningkatan tekanan dan tindakan intimidasi pihak berkuasa terhadap […] golongan profesional perundangan […] yang […] mewakili banduan bilik akhir, dan kesan dahsyat tindakan sedemikian terhadap ruang sivik,” katanya.
Di bawah Prinsip 16 Prinsip Asas PBB Mengenai Peranan Peguam, kerajaan mesti memastikan peguam “boleh melaksanakan semua peranan profesional mereka tanpa intimidasi, halangan, ugutan atau gangguan yang tidak wajar", dan "tidak boleh menangung keperitan, atau diancam dengan pendakwaan atau sekatan pentadbiran, ekonomi atau lain-lain sekatan bagi sebarang tindakan yang diambil mengikut tugas, piawaian dan etika profesional yang diiktiraf.”


‘Bossku’ hanya bantu BN kekalkan sokongan luar bandar, kata penganalisis

Walau populariti Najib Razak dianggap tinggi dalam kalangan pemimpin Umno, namun faktor itu tidak memberikan kesan di kerusi bandar kerana beliau hanya popular dalam kalangan penduduk luar bandar yang sememangnya penyokong kuat Barisal Nasional (BN), kata penganalisis.James Chin dari University of Tasmania, Australia berkata Umno sememangnya tidak berminat untuk meraih undi daripada kawasan bandar memandangkan parti itu sedar kebarangkalian untuk menang di kawasan itu agak sukar.“Mereka tahu kawasan membangun merupakan kawasan pro-pembangkang,” katanya kepada MalaysiaNow.“Jika tidak menang lawan DAP, kemungkinan besar akan tewas dengan PKR.”Oleh itu, Chin berkata, Najib dianggap sebagai aset dan liabiliti apabila dia mempunyai pengaruh kuat dalam kalangan akar umbi dan pengundi luar bandar, tetapi terkait dengan isu rasuah seperti 1MDB yang tidak dapat diterima pengundi bandar.Pelapis Umno sukar naikPenganalisis politik Institut Hal Ehwal Antarabangsa Singapura, Oh Ei Sun berkata Umno masih mempunyai beberapa pemimpin yang berpotensi menarik sokongan pengundi bandar menerusi calon seperti Timbalan Presiden Umno, Mohamad Hasan atau Ahli Parlimen Rembau, Khairy Jamaluddin.Namun disebabkan parti itu tidak mempunyai pendirian sebegitu, mereka akan cuba sedaya upaya mempertahankan sokongan dari kawasan luar bandar dan pedalaman.“Pemimpin seperti Tok Mat dan KJ mungkin akan menawarkan imej yang lebih positif di kawasan membangun, tetapi harus diingati bahawa Umno menerima sokongan kuat di kawasan luar bandar,” katanya kepada MalaysiaNow.“Pengundi luar bandar suka imej ‘Bossku’ dan persepsi yang dibawa ketika era pentadbiran Najib.“Oleh itu, Umno inginkan nilai tambah ini untuk terus meraih undi sebanyak yang boleh.”Chin berkata, Umno diakui mempunyai ramai bakat, namun tidak dimanfaatkan sepenuhnya disebabkan kehadiran pemimpin yang lebih tua.“Untuk sebab-sebab tertentu, mereka sukar dinaikkan kerana dihalang oleh pemimpin yang lebih senior,” katanya.Baru-baru ini, Umno Johor menyatakan parti itu masih mengharapkan penglibatan Najib bagi membantu mereka menghadapi PRU15 kerana ahli Parlimen Pekan itu dilihat masih mempunyai pengaruh yang kuat.Pandangan itu dilontarkan meskipun Mahkamah Rayuan secara sebulat suara mengekalkan sabitan salah atas tujuh pertuduhan membabitkan penyelewengan dana RM42 juta milik SRC International selepas menolak rayuan Najib.Ditanya sama ada Umno ketandusan pemimpin apabila parti itu terus menagih sumbangan Najib, penganalisis politik dari UiTM, Mujibu Abd Muis, berkata mereka mempunyai beberapa individu yang dilihat layak menerajui parti tersebut, namun tidak dianggap setaraf dengan Najib dari segi pengaruh.“Jika individu yang dipilih untuk pimpin Umno tetapi tidak mampu menyelesaikan masalah dalaman parti, maka sukar untuk bawa parti itu ke depan,” katanya kepada MalaysiaNow.“Ini antara kelebihan yang mereka anggap hanya Najib boleh buat, justeru pemimpin Umno lain tidak dilihat berada ke tahap itu.”


Penangguhan bayaran balik PTPTN dilanjut 3 bulan lagi

Kerajaan bersetuju melanjutkan tempoh penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan lagi kepada peminjam yang layak.Menteri Pengajian Tinggi Noraini Ahmad berkata keputusan diambil kerana kerajaan prihatin dan menyedari terdapat peminjam yang masih terkesan dengan pandemik Covid-19 serta belum berupaya membuat bayaran balik pinjaman.“Peminjam yang terkesan boleh mengemukakan permohonan melalui portal rasmi PTPTN mulai 10 Jun hingga 31 Ogos dan tempoh penangguhan bayaran balik pinjaman bermula dari bulan permohonan diluluskan,” katanya dalam kenyataan hari ini.Noraini berkata butiran berkenaan pelaksanaan pelanjutan penangguhan bayaran balik pinjaman itu akan diperincikan PTPTN dan berharap pengumuman itu dapat membantu meringankan beban yang ditanggung peminjam.Sebelum ini kerajaan menangguhkan bayaran balik pinjaman PTPTN mulai 19 Mac 2020 hingga 31 Disember 2020 kepada semua peminjam dan kemudian memberi penangguhan khas bayaran balik kepada peminjam yang terkesan selama tiga bulan dari Januari hingga Mei 2021.Sebarang pertanyaan lanjut, peminjam boleh menghubungi talian Careline PTPTN di 03-2193 3000 yang beroperasi Isnin hingga Jumaat dari 9 pagi hingga 5 petang.


Banjir di daerah Kalimantan, kerajaan tempatan isytihar darurat

Penguasa Daerah Ketapang di Wilayah Kalimantan Barat mengisytiharkan darurat kecemasan selama 14 hari sejak Isnin, berikutan banjir, ribut dan tanah runtuh yang menjejaskan kawasan berkenaan, menurut Badan Nasional Penanggulangan Bencana (BNPB) Indonesia.
Sejumlah 3,324 rumah, masing-masing dua sekolah, klinik, rumah ibadat dan pejabat kampung terjejas akibat banjir berikutan hujan berterusan.
Pengisytiharan darurat itu akan membolehkan kerajaan tempatan mengoptimumkan sumber untuk membantu 3,590 keluarga atau 11,419 penduduk di lima mukim, kata jurucakap BNPB, Abdul Muhari.
Kawasan perumahan berhampiran Sungai Jelai dinaiki air sehingga 170 sentimeter selepas hujan lebat sejak 11 malam, waktu tempatan, Jumaat lepas.
Badan Pengurusan Bencana Wilayah (BPBD) Ketapang merekodkan 75 orang daripada 26 keluarga dipindahkan ke pusat pemindahan sementara selepas rumah mereka dinaiki air.
Kawasan yang terjejas adalah Kampung Tumbang Titi di Daerah Tumbang Titi, Kampung Harapan Baru (Daerah Air Upas), Kampung Betenung (Daerah Nangga Tayap), Kampung Riam Kanan dan Kampung Kesuma Jaya (Daerah Jelai Hulu).
Daerah kecil paling teruk terjejas adalah di Daerah Manis Mata, melibatkan Kelampai, Tribun, Sengkuang Merebong, Kemuning, Terusan, Silat, Suak Burung, Kalimantan, Dekakah, Batu Sedau, Manis Mata, Ratu Elok, Sungai Buluh, Jambi , Seguling, Sukaramai dan Asam Besar.
Abdul Muhari berkata BPBD, anggota tentera dan polis sudah bersiap sedia untuk berhadapan kesan banjir yang lebih teruk, manakala BPBD terus membuat penilaian dan menyelaraskannya dengan pegawai daerah dan pejabat tempatan.
Memandangkan masih terdapat kemungkinan hujan, pada tahap renyai-renyai hingga sederhana di mukim yang terjejas, beliau menasihatkan orang ramai supaya sentiasa berwaspada dan bersedia untuk berpindah.


Banjir Sudan catat 83 kematian

Angka kematian akibat hujan lebat dan banjir di Sudan meningkat kepada 83 orang setakat ini, menurut Majlis Kebangsaan Pertahanan Awam negara itu pada Isnin.
Sementara itu, lebih 18,000 kediaman dilaporkan musnah manakala 25,000 lagi rosak teruk, lapor Xinhua.
Kementerian Pengairan dan Sumber Air mengeluarkan amaran paras air sungai Blue Nile dan White Nile dijangka meningkat semula dalam tempoh dua hari akan datang.
Justeru, pihak kementerian menggesa penduduk yang tinggal berhampiran dua sungai itu, khususnya di Khartoum, supaya mengambil langkah berjaga-jaga.
Sungai-sungai di Sudan mencapai paras tertinggi sejak 1946, menurut kementerian itu.
Pada Ahad, Majlis Menteri Sudan mengisytiharkan darurat di enam negeri iaitu Sungai Nil, Gezira, White Nile, Kordofan Barat, Darfur Selatan dan Kassala.
Kira-kira 136,000 penduduk terjejas akibat banjir dan hujan lebat yang melanda Sudan sejak Jun, menurut Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu.
Sudan sering menyaksikan kejadian banjir yang dicetuskan hujan lebat dari Jun hingga Oktober.


3,638 dilaporkan pulih, 11 lagi kematian baru

Sebanyak 3,048 kes baru Covid-19 dikesan hari ini termasuk lapan jangkitan import, menjadikan angka keseluruhan penularan dalam negara berjumlah 186,849, kata Ketua Pengarah Kesihatan Dr Noor Hisham Abdullah.Sebanyak 2,502 kes baru melibatkan warganegara manakala 546 bukan warganegara.Katanya, sebanyak 3,638 pesakit pulih dan dibenarkan pulang, menjadikan jumlah keseluruhan angka sembuh 145,084 kes.“Selangor melaporkan kes harian tertinggi iaitu sebanyak 1,035 kes diikuti Johor 529 dan Sabah 348 kes,” katanya dalam satu kenyataan.Katanya, kes aktif dengan kebolehjangkitan pula berjumlah 41,076.“Daripada jumlah itu 261 pesakit di tempatkan di Unit Rawatan Rapi termasuk 101 memerlukan bantuan alat pernafasan,” katanya.Noor Hisham memaklumkan terdapat 11 lagi kematian, menjadikan jumlah mangsa yang maut meningkat kepada 689 orang.“Tiga kematian dilaporkan di Sabah, masing-masing dua di Selangor dan Sarawak serta satu di Kelantan, Pahang, Perak, dan Kuala Lumpur,” katanya.Tambahnya terdapat 13 lagi kluster baru dikesan.“Masing-masing tiga di Selangor dan Johor, dua di Pahang serta satu di Sabah, Kuala Lumpur, Terengganu, Pahang, Melaka dan Kelantan,” katanya.


Zahid nafi wujud campur tangan di sebalik keputusan RoS

Presiden Umno Ahmad Zahid Hamidi menafikan dakwaan wujud campur tangan luar di sebalik keputusan Jabatan Pendaftar Pertubuhan (RoS), memberi pengecualian kepada Umno berhubung pemilihan parti itu mengikut Seksyen 70 Akta Pertubuhan 1966 (Akta 832).
Zahid berkata dakwaan sesetengah pihak termasuk daripada bekas pemimpin Umno bahawa terdapat campur tangan berhubung isu itu adalah pandangan peribadi dan mereka yang tidak berpuas hati boleh mencabar perkara itu di mahkamah.
“Tidak ada campur tangan luar. Usul (jawatan presiden dan timbalan presiden tidak dipertandingkan) itu telah diteliti oleh Pengerusi Tetap dan telah mengikut semua peraturan dalam Perhimpunan Agung Umno 2022 serta semua fasal di dalam Perlembagaan.
“Perlu diketahui bahawa badan tertinggi di dalam Umno adalah Perhimpunan Agung Umno, dan keputusan itu telah diterima lebih 95% perwakilan.
“Tetapi kita masih lagi menyantuni aduan yang dibuat oleh dua ahli Umno itu dan memberikan segala maklum balas yang diperlukan kepada ROS,” katanya pada sidang media di lobi Parlimen, hari ini.
Sehubungan itu beliau berkata ia bukan satu bentuk campur tangan oleh pihak luar, sebaliknya apa yang dilakukan adalah di bawah klausa Akta Pertubuhan 1966, yang antara lain menyebutkan bahawa RoS perlu memberikan keabsahan terhadap sesuatu keputusan.
Dalam pada itu Zahid turut mengucapkan terima kasih kepada mereka yang tiada kaitan dengan Umno, namun menunjukkan minat dengan hal dalaman parti itu dengan turut membangkitkan isu berkenaan semasa persidangan Dewan Rakyat.
“Ini memperlihatkan bahawa walaupun Umno dianggap sebagai parti yang terpinggir di dalam PRU yang lalu dan tidak mempunyai potensi yang besar di dalam PRN yang akan datang, tapi minat yang diperlihatkan oleh tokoh-tokoh di luar Umno menunjukkan ia adalah sebuah parti yang akan terus memainkan peranan di pentas politik tanah air,” katanya.


Kerajaan nafi jual aplikasi MySejahtera, jamin kerahsiaan data

Kerajaan tidak pernah menjual aplikasi MySejahtera kepada mana-mana syarikat swasta dan ia adalah hak milik kerajaan, kata Menteri Kesihatan Khairy Jamaluddin.Beliau berkata ini sepertimana diputuskan kerajaan pada 26 November tahun lepas, dengan kementerian kesihatan (KKM) dilantik sebagai pemilik utamanya untuk pengurusan kesihatan awam negara.“Data MySejahtera adalah di bawah penyeliaan KKM sejak ia mula digunakan, dengan segala pengurusan data akan melalui proses tadbir urus data yang telah ditetapkan KKM,” katanya dalam satu kenyataan.Beliau berkata demikian bagi menjawab isu status pemilikan aplikasi MySejahtera yang dibangkitkan beberapa pihak sejak semalam, termasuk Ahli Parlimen Port Dickson Anwar Ibrahim.Mengulas lanjut, Khairy berkata kerajaan juga tidak pernah membuat sebarang bayaran kepada syarikat KPISOFT (M) Sdn. Bhd (KPISOFT), yang membangunkan aplikasi berkenaan sepanjang tempoh penggunaannya dari 27 Mac 2020 hingga 31 Mac 2021.Ini menurutnya berdasarkan ketetapan syarikat berkenaan, yang telah menawarkan penggunaaan aplikasi itu kepada kerajaan untuk tempoh setahun tanpa sebarang bayaran, berdasarkan prinsip tanggungjawab sosial korporat (CSR) syarikat.Setelah tamat tempoh CSR tersebut, Khairy berkata kerajaan pada 31 Mac tahun lepas bersetuju supaya perkhidmatan MySejahtera diteruskan, kerana keteguhan dan keupayaan dinamik teknologinya dan telah melaksanakan peningkatan fungsi MySejahtera sehingga apa yang digunakan hari ini. Justeru pada 26 November 2021, menurutnya kerajaan menetapkan supaya KKM menubuhkan jawatankuasa rundingan harga, bagi melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.Perolehan itu, katanya dipersetujui kementerian kewangan melalui surat bertarikh 28 Februari lepas untuk dilaksanakan, dan kini proses rundingannya telah dimulakan, menegaskan bahawa pihaknya akan memastikan “due diligence” dilakukan dalam proses ini, bagi memelihara kepentingan kerajaan. Jelas Khairy, skop perolehan ini merangkumi pengoperasian platform MySejahtera, pembangunan modul tambahan, penyelenggaraan, pengurusan pusat data dan perkhidmatan disediakan pihak ketiga, termasuk langganan ke atas “Google Map and Places Application Programming Interface” dan perkhidmatan “Short Messaging Service”. Khairy berkata sejak dilancarkan, penggunaan aplikasi MySejahtera adalah melalui pendekatan “perisian sebagai platform perkhidmatan’ (SaaS), di mana ia membantu kerajaan mengurangkan masa kitaran diperlukan untuk membangunkan sesuatu perisian baru.Menurut Khairy penggunaan dan pengurusan datanya pula perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa, selain tidak boleh dikongsi KKM dengan mana-mana agensi kerajaan mahupun swasta.“KKM berharap orang ramai akan terus menggunakan aplikasi MySejehtera tanpa ragu-ragu. Kerahsiaan data orang ramai adalah terjamin, dan KKM akan sentiasa memastikan aspek ini tidak dikompromi,” katanya. Jelasnya lagi, transaksi data daripada aplikasi MySejahtera yang kini mempunyai lebih 10 modul serta 38 juta pengguna berdaftar, dimuat naik ke jaringan pelayan awan setiap hari dan hanya boleh diakses untuk kegunaaan aplikasi MySejahtera sahaja.


Manfaat simpan resit dan dokumen percukaian

Pejam celik, pejam celik berakhirlah sudah tahun 2022 dan ini bermakna bermula pada bulan Mac 2023 ini pembayar cukai individu akan mula menjalankan tanggungjawab mereka untuk mengisi Borang Nyata Cukai bagi tahun taksiran2022.
Dalam kesibukan untuk mengisi Borang Nyata Cukai kami pasti mungkin akan berlakunya pelepasan cukai yang lupa untuk dituntut kerana resit-resit dan dokumen-dokumen berkaitan pelepasan cukai tersebut hilang atau sudah lusuhakibat gagal disimpan dengan rapi.
Selain daripada tanggungjawab menyimpan semua dokumen percukaian ini memang ada termaktub dalam undang-undang, kelebihannya juga banyak jika ia disimpan dengan rapi dan pastinya ia akan memberikan manfaat kepada pembayar cukai sendiri.
Dalam artikel ini kami kongsikan apakah manfaat yang pembayar cukai akan dapat sekiranya mereka mengamalkan tabiat menyimpan semua dokumen percukaian dengan baik dan selamat.
1. Mematuhi undang-undang cukai

Akta Cukai Pendapatan 1967 (ACP 1967) memang ada menyatakan dengan jelas bahawa setiap dokumen percukaian hendaklah disimpan dengan selamat sekurang-kurangnya untuk tempoh tujuh (7) tahun. Ketetapan inidiperuntukkan menurut seksyen 82 dan 82A ACP 1967 dan kegagalan untuk mematuhi peruntukan dalam akta ini merupakan satu kesalahan yang boleh dikenakan denda atau penjara untuk suatu tempoh tertentu.
Sudah pasti kami tidak mahu melihat pembayar cukai mengalami semua masalah ini, justeru ikutlah nasihat kami dan simpanlah semua dokumen percukaian dengan teratur dan selamat.

2. Memudahkan urusan pengiraan cukai

Sebelum pembayar cukai mengisi Borang Nyata Cukai, kami percaya mereka akan membuat pengiraan cukai yang mereka perlu bayar terlebih dahulu. Tujuannya ialah untuk memastikan semua perbelanjaan dan pelepasan cukaitelah diambil kira sebelum ia dikunci masuk ke dalam borang cukai elektronik atau e-filing mereka.
Mengikut pengalaman kami, kesilapan sering berlaku apabila pembayar cukai tidak bersedia dari awal dengan pengiraan cukai, resit-resit dan dokumen-dokumen percukaian mereka sehingga menyebabkan ketika mereka mengisi e-filing mereka akan terlupa mengambil kira perbelanjaan dan pelepasan yang layak mereka tuntut. Akibatnya, amaun cukai yang mereka kena bayar kepada LHDN menjadi lebih tinggi kerana jumlah perbelanjaan dan pelepasan cukai yang mereka isi dalam e-filing adalah rendah daripada yang sepatunya.
Keadaan ini pasti merugikan pembayar cukai kerana mereka telah membayar amaun cukai yang lebih daripada yang sepatutnya kepada kerajaan.

3. Mudahkah urusan semakan semula oleh LHDN

Penyimpanan rekod yang kemas, teratur dan selamat juga akan membantu pembayar cukai mengemukakan bukti perbelanjaan dan pelepasan cukai tersebut adalah sahih apabila ia diperlukan oleh LHDN.
Dalam Sistem Taksir Sendiri, LHDN akan menerima setiap pelaporan cukai daripada pembayar cukai secara suci hati. Maknanya, kami tidak meragui setiap pelaporan cukai yang dibuat oleh pembayar cukai sehinggalah kamidapati ada keraguan yang munasabah pada pelaporan tersebut.
Jika itu berlaku maka pegawai LHDN akan menghubungi pembayar cukai dan memohon pembayar cukai untuk mengemukakan bukti perbelanjaan atau pelepasan cukai yang dituntut dalam Borang Nyata Cukai mereka.
Tujuan proses ini dilakukan adalah untuk proses semakan semula dan mengesahkan kesahihan tuntutan tersebut. Dalam hal ini pembayar cukai tidak perlu bimbang kerana selagi semua resit dan dokumen percukaianberjaya dikemukakan dan perbelanjaan serta pelepasan cukai yang dituntut dapat dibuktikan kesahihannya, maka LHDN akan menerimanya tanpa mengenakan taksiran tambahan mahupun penalti. Oleh kerana itulah pentingnya semua dokumen percukaian ini disimpan dengan teratur.

4. Membantu pembayar cukai membuat semakan semula dan memohon pengurangan cukai.

Manfaat ini paling seronok dan sering tidak disedari oleh pembayar cukai. Tujuan dokumen cukai disimpan sebenarnya bukan untuk membantu urusan LHDN semata-mata, sebaliknya ia juga bagi memberikan peluang kepada pembayar cukai meneliti semula pelaporan cukai yang telah mereka buat sebelum ini.
Jika pembayar cukai mendapati mereka telah tersalah lapor amaun perbelanjaan atau pelepasan yang menyebabkan mereka rugi kerana terpaksa membayar cukai yang lebih tinggi, mereka sentiasa dialu-alukanuntuk menghubungi LHDN bagi urusan semakan semula sekali gus bakal menikmati pengurangan cukai.
Maka mulai hari ini amalkan tabiat untuk menyimpan semua dokumen percukaian dengan teratur dan selamat. Ia banyak memberi manfaat kepada pembayar cukai, malah kaedah penyimpannya juga tidaklah rumit kerana dokumen-dokumen tersebut boleh disimpan dalam bentuk salinan cetak (hard copy) ataupun salinan digital (soft copy).

Bahagian pendidikan cukai Jabatan Khidmat Korporat Lembaga Hasil Dalam Negeri Malaysia


AS mula undur tentera dari Afghanistan

Tentera Amerika Syarikat mula berundur dari Afghanistan sebagai sebahagian pelan pentadbiran Presiden Joe Biden untuk menarik balik sepenuhnya tentera Amerika Syarikat (AS) daripada negara yang dilanda perang selepas 20 tahun konflik, lapor Agensi Anadolu memetik CNN pada Khamis.Kira-kira 100 tentera, bersama sebahagian besar peralatan ketenteraan diangkut dengan pesawat, kata laporan itu, memetik beberapa pegawai pertahanan AS.Awal bulan ini, Biden mengumumkan AS akan membawa pulang semua tenteranya menjelang 11 September – ulang tahun ke-20 serangan pengganas 9/11 yang mendorong operasi ketenteraan Amerika.Menurut pegawai yang sama, kontraktor dan petugas kerajaan AS turut sama  meninggalkan negara itu.Penempatan tentera asing bermula di Afghanistan pada 7 Oktober 2001, ketika AS, bersama-sama United Kingdom, melancarkan Operasi Enduring Freedom. Mereka disertai oleh 43 sekutu dan rakan Nato selepas PBB memberi kuasa kepada Pasukan Bantuan Keselamatan Antarabangsa pada 20 Disember 2001.Setakat ini, terdapat 9,592 anggota tentera dari 36 negara ditempatkan di Afghanistan. AS mendahului senarai dengan 2,500 tentera.AS telah mengerahkan kapal induk pesawat udara ke wilayah tersebut untuk mengangkut pesawat perang sebagai langkah keselamatan sekiranya pasukan Amerika diserang Taliban.


PM Singapura sekali lagi positif Covid-19

Perdana Menteri Singapura Lee Hsien Loong sekali lagi disahkan positif Covid-19, selepas keputusan ujian saringan pada Ahad (28 Mei) lalu menunjukkan negatif dan kembali bertugas pada Isnin (29 Mei).
"Saya baik-baik sahaja tetapi malangnya saya positif Covid-19 sekali lagi," katanya di halaman Facebook rasminya yang dia melampirkan keputusan 'positif' daripada kit ujian Covid-19.
Perdana menteri berkata: "doktornya mengatakan ia Covid rebound (kembali terjangkit dalam tempoh singkat) yang berlaku dalam lima hingga 10% kes."
“Ia masih boleh menjangkiti orang lain tetapi risikonya tidak tinggi berbanding jangkitan pertama. Doktor telah menasihati saya supaya mengasingkan diri sehingga saya diuji negatif ART (Ujian Cepat Antigen),” katanya.
Lee, 71, diuji positif Covid-19 kali pertama pada 22 Mei sejak wabak itu melanda negara itu pada 2020.


‘Umno dominan dalam kerajaan PN’, Shahidan beritahu Tok Mat

Shahidan Kassim menyangkal dakwaan Timbalan Presiden Umno Mohamad Hasan kononnya kedudukan parti itu “sangat terpencil dan tidak dominan” dalam kerajaan Perikatan Nasional (PN).Pengerusi perhubungan Umno Perlis itu sebaliknya berkata, kedudukan parti Melayu itu dalam kerajaan PN lebih besar berbanding parti lain.“Itu pandangan daripada timbalan presiden, tapi kedudukan sekarang adalah Umno ada sembilan menteri, hampir 20 timbalan menteri – lebih besar daripada Bersatu, lebih besar daripada PAS, lebih besar daripada Gabungan Parti Sarawak (GPS),” katanya kepada pemberita di Kuala Lumpur hari ini.“PAS ada tiga (menteri), GPS ada tiga, Bersatu ada lapan, BN (termasuk Umno) ada 11.”Shahidan berkata, Pilihan Raya Umum ke-15 (PRU15) masih lambat diadakan dan tidak perlu bagi Umno untuk membuat keputusan memutuskan kerjasama dengan Bersatu esok.“Pilihan raya lambat lagi tetapi kenapa bincangkan seolah akan berlaku esok,” katanya.Sehubungan itu, tegas Shahidan pandangan mengenai kedudukan sama ada Umno dominan atau tidak dalam kerajaan PN perlu dibincangkan dengan lebih teliti.Sebelum ini dalam wawancara bersama MalaysiaNow menerusi program Talk Now, Shahidan menegaskan Umno Perlis akan mengekalkan hubungan dengan PN.Beliau turut mengugut untuk memutuskan hubungan dengan kepimpinan pusat sekiranya mereka tetap meneruskan untuk memutuskan hubungan dengan Bersatu pada perhimpunan agung Umno.Shahidan berkata beliau tidak bimbang jika tindakan diambil terhadap Umno Perlis di bawah pimpinannya.“Kalau Perlis buat keputusan, mereka nak buang Perlis, maka buang lah.”Dalam ucapan perasmian Mohamad yang dikenali sebagai Tok Mat pagi ini, beliau menekankan isu kerjasama Umno dengan Bersatu dan menganggap peranan partinya “sangat terpencil dan tidak dominan” dalam kerajaan PN.“Kita lebih duduk tunduk daripada bangun menjadi induk. Ditambah pula dengan pendirian jelas Umno untuk tidak menyertai parti PN sejak awal dahulu,” kata Mohamad.


Kini Rosmah boleh ke Singapura

Mahkamah Tinggi hari ini membenarkan permohonan Rosmah Mansor yang mahu mendapatkan pasportnya bagi membolehkannya melawat anaknya yang dijangka melahirkan anak kedua di Singapura, selepas keputusan sama turut diambil dua hakim awal bulan ini yang membenarkan Presiden Umno Ahmad Zahid Hamidi ke Jerman untuk rawatan sakit belakangnya.Menurut Astro Awani, hakim Mohamed Zaini Mazlan membenarkan permohonan itu dengan menetapkan syarat pasport tersebut perlu dikembalikan pada atau sebelum 6 Disember 2021.Mahkamah juga memberikan semula pasport beliau pada pada hari ini (15 Oktober) dan isteri bekas perdana menteri itu hanya boleh pergi ke Singapura dari 22 Oktober dan mesti pulang ke Malaysia pada atau sebelum 21 November 2021.Pada 11 Oktober, Mahkamah Tinggi Shah Alam membenarkan permohonan Zahid untuk mendapatkan pasport beliau untuk pergi ke Munich bagi rawatan sakit belakangnya.Peguamnya, Ahmad Zaidi Zainal berkata permohonan tersebut dikemukakan kepada hakim Mohd Yazid Mustafa sambil menambah perbicaraan anak guamnya pada 22 Oktober depan tidak akan terganggu.Hakim Mahkamah Tinggi Collin Lawrence Sequerah juga turut membenarkan permohonan Zahid untuk mendapatkan pasportnya bagi tujuan sama.“Permohonan ini dibenarkan dengan syarat ada penjamin tambahan. Hanya untuk kejelasan, tujuannya ialah untuk menjalani pembedahan dan lokasinya adalah terhad kepada Jerman,” katanya.Presiden Umno itu telah memohon pelepasan sementara pasportnya pada 26 Okt untuk berlepas ke Jerman dan dijangka kembali ke tanah air pada 21 November.Zahid berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, selaku pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian dalam negeri.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, €15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.Sementara itu, Rosmah pula dituduh meminta RM187.5 juta dan dua pertuduhan menerima suapan RM6.5 juta daripada Pengarah Urusan Jepak Holdings Sdn Bhd, Saidi Abang Samsudin berkaitan projek tenaga solar itu menerusi bekas pembantunya Rizal MansorIa sebagai balasan kerana membantu Jepak Holdings memperoleh Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel untuk 369 sekolah luar bandar Sarawak bernilai RM1.25 bilion daripada kementerian pendidikan secara rundingan terus.Permohonan itu tidak dibantah timbalan pendakwa raya, Mohamad Mustaffa P Kunyalam.Bagaimanapun, pendakwaan berkata, pemohon tidak boleh mengganggu tarikh perbicaraan dan memohon garis masa yang ditetapkan.Perbicaraan di hadapan Mohamed Zaini bersambung 21 Oktober ini dengan pihak pendakwaan akan menyoal balas Rosmah.Katanya, anak perempuan Rosmah mempunyai sejarah komplikasi berisiko tinggi ketika bersalin dan pemohon amatlah diperlukan berada di sisi anaknya bagi tempoh sebelum, sewaktu dan selepas bersalin.


Kes harian Covid-19 kekal bawah 6,000

Malaysia merekodkan kes baru sebanyak 5,745 menjadikan kes keseluruhan Covid-19 meningkat sebanyak 2,401,866 kes.9,231 pesakit juga direkodkan sembuh, menjadikan jumlah keseluruhan pesakit sembuh sebanyak 2,270,520.Dalam pada itu, kes yang memerlukan rawatan di unit rawatan rapi (ICU) adalah sebanyak 682 kes di mana 640 daripadanya disahkan Covid-19.


PN tolak PRU awal ketika PM terus digesa bubar Parlimen

Pengerusi Perikatan Nasional (PN) Muhyiddin Yassin hari ini menegaskan pendirian menolak Pilihan Raya Umum ke-15 (PRU15) diadakan lebih awal, menggesa jemaah menterinya bertegas dalam mesyuarat Kabinet ketika negara bersiap sedia berdepan musim banjir berikutan monsun timur laut yang bermula bulan ini.
Dalam sebuah kenyataan, Muhyiddin berkata mengadakan PRU15 pada musim banjir adalah tidak wajar kerana ia akan menyusahkan rakyat.
“Kerajaan mesti memberi fokus kepada persiapan menghadapi musim bajir di samping terus memberi tumpuan kepada usaha mempercepatkan proses pemulihan negara pasca pandemik.
“Rakyat sedang terbeban dengan masalah inflasi, kenaikan harga barang dan kejatuhan nilai ringgit di samping proses pemulihan negara yang masih perlahan,” katanya.
Dalam pada itu, Muhyiddin berkata kerajaan perlu menumpukan penyelesaian masalah tersebut dengan dalam Bajet 2023 yang akan dibentang.
Beliau turut menggesa jemaah menteri dan ahli Parlimen dari PN supaya bertegas dalam mengambil pendirian yang sama.
“Anggota jemaah menteri dari parti PN telah diminta untuk mempertegaskan pendirian ini dalam mesyuarat jemaah menteri.
“Ahli Parlimen PN juga diminta mengambil pendirian yang sama.”


Pengeluaran RM10,000 KWSP: Kecemasan atau belanja Hari Raya?

Liana Zakaria tidak pernah memohon untuk mengeluarkan simpanan Kumpulan Wang Simpanan Pekerja (KWSP) – namun baru-baru ini dia mengambil keputusan untuk mengeluarkannya.Wanita berusia 29 tahun itu adalah salah seorang daripada ramai warga Malaysia yang mengeluarkan wang simpanan saraan mereka selepas kerajaan membenarkan pengeluarannya bagi kali keempat sepanjang negara dilanda pandemik Covid-19.Menurut Liana, dia mahu menggunakan wang yang dikeluarkan untuk kegunaan kecemasan, namun tidak menafikan ada kemungkinan wang itu akan digunakan untuk dihadiahkan kepada ibu bapanya sebagai duit Raya.Bagaimanapun, katanya, penggunaan duitnya bagi tujuan selain kecemasan hanya akan dilakukan sekiranya tidak menerima bonus daripada majikan pada tahun ini disebabkan keadaan ekonomi yang tidak menentu.“Perbelanjaan untuk duit raya memang saya sudah ada bajet, melainkan ada kecemasan baru saya gunakan duit KWSP.“Ini pertama kali saya mohon pengeluaran KWSP, sebelum ini saya tidak berbuat demikian kerana tidak begitu terjejas akibat Covid-19,” katanya yang bekerja dalam bidang analitik.Walaupun Liana sudah merancang penggunaan wang simpanannya, namun tidak semua orang mampu menahan diri untuk membelanjakan wang yang sepatutnya digunakan pada hari tua nanti.Penganalisis menyuarakan kebimbangan berhubung keputusan terbaru Putrajaya membenarkan pengeluaran simpanan KWSP menjelang Ramadan dan musim perayaan Aidilfitri pada Mei, di mana mereka mengatakan ia boleh menyebabkan ramai pencarum melakukan pengeluaran bukan kerana terdesak, sebaliknya bagi “memeriahkan” sambutan perayaan itu.Terdahulu, Perdana Menteri, Ismail Sabri Yaakob pada Mac mengumumkan “keputusan berat” membenarkan mengeluarkan simpanan wang simpanan persaraan hari tua itu sehingga RM10,000.Beliau turut berkata keputusan itu juga adalah bagi membantu meringankan beban rakyat yang masih berdepan tekanan kewangan akibat penularan Covid-19 serta berdepan musibah banjir besar.Ini merupakan kali keempat pencarum dibenarkan mengeluarkan duit KWSP mereka sejak negara dilanda Covid-19.Bagaimanapun ini merupakan kali pertama pengeluaran wang tersebut dibenarkan dilakukan secara sekali gus.Mereka yang mula memohon pada 1 April untuk mengeluarkan wang tersebut bakal menerima bayaran pertama bermula 20 April.Felo Kanan di Pusat Penyelidikan Kesejahteraan Sosial, Universiti Malaya (UM) Zulkiply Omar, berkata perkara ini membimbangkan apabila pencarum yang tidak terdesak tetap mengambil kesempatan ini menggunakan wang simpanan itu sebagai duit belanja tambahan.“Saya tak nafikan memang ada yang tedesak disebabkan pelbagai hutang, tetapi apabila ada peluang untuk keluarkan (simpanan KWSP), mereka keluarkan sahaja bukan untuk penggunaan berfaedah,” katanya kepada MalaysiaNow.Penganalisis Penyelidik di Emir Research, Amanda Yeo berkata, skim pengeluaran KWSP keempat ini mungkin akan memanfaatkan pasangan dari golongan pendapatan rendah untuk mencukupkan duit supaya mereka dapat memberi duit raya kepada ahli keluarga lain.“Terdapat juga kemungkinan pencarum menggunakan dana KWSP untuk membeli baju Melayu sempena Hari Raya atau membayar perbelanjaan terakru seperti sewa rumah, ansuran pinjaman dan pendidikan anak-anak,” katanya kepada MalaysiaNow.Yeo bagaimanapun berkata, adalah tidak wajar untuk mengeluarkan lagi simpanan KWSP semata-mata untuk perbelanjaan tambahan, sebaliknya pengeluaran khas kali ini hanya sesuai bagi mereka yang masih terdesak.Beliau turut menekankan pesanan daripada KWSP bahawa 6.1 juta pencarium kini mempunyai simpanan untuk persaraan kurang daripada RM10,000.“Setakat Oktober 2021, 3.6 juta pencarum mempunyai simpanan kurang daripada RM1,000 dalam akaun mereka.“Daripada 3.6 juta pencarum, dua juta pencarum Bumiputera mempunyai simpanan kurang daripada RM1,000,” tambahnya.‘Melepaskan tekanan’Mengulas daripada sudut psikologi, Fauziah Sa’ad dari Universiti Pendidikan Sultan Idris (UPSI), berkata ramai akan guna kesempatan ini sebagai cara untuk “melepaskan stres” apabila cuba menyesuaikan diri dengan kehidupan norma baru.Katanya, adalah perkara biasa untuk seseorang berbelanja atau membeli-belah untuk mengurangkan tekanan yang dihadapi, justeru, tidak hairan sekiranya orang ramai menggunakan simpanan KWSP untuk berbelanja sempena Aidilfitri.Katanya, keadaan ini akan membantu menambah baik kesihatan mental masyarakat yang terus tertekan akibat penularan Covid-19 sejak dua tahun lalu, malah keadaan mungkin akan bertambah buruk apabila kerajaan enggan tunduk kepada desakan itu.“Bayangkan rasa susah kerana tiada duit selama dua tahun, tiba-tiba dapat durian runtuh RM10,000, sudah tentu ramai suka dan reaksi ini dapat dilihat di media sosial apabila ramai menyambut baik keputusan itu,” katanya kepada MalaysiaNow.“Dalam hal ini, saya bersifat terbuka kerana duit KWSP itu juga adalah duit pencarum yang mana mereka bekerja keras selama ini, jadi, ia juga adalah hak mereka untuk gunakan duit tersebut,” katanya sambil menambah orang ramai juga perlu sentiasa berhemah ketika berbelanja menggunakan duit simpanan persaraan.Dalam pada itu, Zulkiply berkata, pengeluaran simpanan KWSP boleh mendorong pertumbuhan jangka pendek apabila ia akan mendorong orang ramai untuk berbelanja.“Bagaimanapun, pengeluaran kali ini adalah secara ‘one-off’ jadi aktiviti berbelanja itu mungkin berlaku untuk jangka pendek sahaja,” katanya.Menurut Yeo, disebabkan sambutan raya kali ini bakal menyaksikan lebih ramai aktiviti rumah terbuka, permintaan untuk makanan, bahan membuat kuih, perhiasan dan baju melayu dijangka meningkat sekali gus memanfaatkan perniagaan.“Namun begitu, pandemik masih belum tamat, masih ada umat Islam yang enggan anjurkan rumah terbuka.“Oleh itu, perniagaan masih memerlukan masa untuk pulih daripada kerugian dialami akibat Covid-19 sejak dua tahun lalu,” katanya.


Siapa suara sumbang dalam Umno?

Umno hari ini mempunyai seramai 38 orang ahli Parlimen.Ia menjadikan parti Melayu itu sebuah parti yang memiliki ahli Parlimen teramai dalam kerajaan Perikatan Nasional (PN) hari ini.Fakta ini adalah betul dan tiada ada yang perlu dipertikaikan.Yang menjadi pertikaian sekumpulan pimpinan Umno ialah dakwaan layanan tidak adil terhadapnya dalam kerajaan PN.Apakah layanan itu merujuk kepada dan mengapa Umno tidak diberi peranan atau dilayan bagaikan ”abang besar” kerana mereka adalah parti terbesar dalam kerajaan PN?Ataupun Umno mengharapkan kuasa sebagaimana sewaktu mereka menerajui kerajaan Barisan Nasional (BN) yang tumbang dulu?Itu kita biar pimpinan Umno berdebat sesama sendiri.Ketika keputusan Pilihan Raya Umum ke-14 (PRU14) diumumkan, Umno adalah parti yang menang kerusi Parlimen terbanyak dengan 54 kerusi.Namun, Umno yang dipimpin Najib Razak dan Ahmad Zahid Hamidi tidak berkuasa malah hilang kerajaan persekutuan buat kali pertamanya dalam sejarah Malaysia kerana BN hanya mampu memenangi 77 kerusi Parlimen.Apa yang berlaku selepas itu barangkali Umno sudah terlupa.Najib terpaksa meletak jawatan sebagai presiden Umno.Parti komponen BN di Sabah, Sarawak dan Semenanjung terus mengambil keputusan keluar gabungan itu dan meninggalkan Umno yang dilihat rosak pada persepsi rakyat.Bahkan, berbelas ahli Parlimen Umno berhijrah ke Bersatu yang ketika itu dipimpin Perdana Menteri Dr Mahathir Mohamad.Jumlah ahli Parlimen Umno berkurang sehingga menjadi 38 ahli Parlimen.Bukan itu sahaja, Umno terus dimalukan apabila bekas presiden dan presiden mereka didakwa dengan puluhan tuduhan rasuah di mahkamah.Dan sanggupkah ahli-ahli Umno menerima parti menjadi pembangkang semula?Itu layanan yang diterima Umno ketika menjadi pembangkang.Dan bandingkanlah layanan itu dengan layanan yang diterima hari ini ketika di dalam kerajaan PN, sudah pasti ahli-ahli Umno tahu yang mana layanan lebih baik.Jangan banding dengan layanan ketika Umno berada di dalam kerajaan BN, kerana itu adalah nostalgia yang tidak akan kembali.Yang sudi mendekati Umno ketika itu hanyalah PAS yang memenangi 18 kerusi Parlimen secara bersendirian.Umno bersama PAS kalah empat pilihan raya kecil berturut-turut dengan teruk di Sungai Kandis, Seri Setia, Balakong dan Port Dickson.Namun, hubungan ini tidak putus.Mereka tetap bertaut bersama ketika susah sehinggalah mereka mula memenangi beberapa enam pilihan raya kecil seterusnya sebelum kerajaan Pakatan Harapan tumbang.Kini Umno bersama PAS berada dalam kerajaan PN.Namun segelintir orang Umno mempunyai pandangan mereka sudah boleh berdiri sendiri tanpa perlu adanya PAS mahupun Bersatu.Umno terlupa sebagai parti yang memenangi kerusi Parlimen banyak di PRU14, Umno hanya muncul sebagai parti pembangkang yang terbesar dan bukannya parti kerajaan.Ia berbeza dengan waktu ini, meskipun jumlah ahli Parlimen berkurang menjadi 38, Umno adalah jauh lebih kuat kerana mereka adalah parti di dalam kerajaan.Jadi, apakah Umno tidak dapat melihat kepentingan bersama Bersatu, terutamanya PAS di dalam mempertahankan kerajaan PN agar tidak kembali menjadi pembangkang?PAS boleh berkorban dimalukan tidak diberikan kerusi di Sabah demi menjaga keutuhan kerajaan PN, apakah Umno tidak boleh?PAS sudah biasa menjadi pembangkang, tapi apakah Umno boleh merasanya sekali lagi tanpa perpecahan seperti yang berlaku sejurus selepas PRU14 jika mereka membuat keputusan untuk membuat onar di undian Belanjawan 2021 nanti.Sebelum PRU14, suara-suara yang cuba menyelamatkan Umno daripada ditenggelam isu 1MDB seperti Muhyiddin Yassin dan Shafie Apdal dilihat sebagai suara sumbang sehingga kedua-duanya dipecat.Ketika kalah di PRU14, barulah ahli-ahli Umno sedar bahawa suara mereka berdua bukannya sumbang tetapi nasihat yang pahit.Nasib para pemberi nasihat pahit seperti Muhyiddin dan Shafie cukup berbeza dengan nasib parti itu, satunya menjadi menteri dalam negeri dan satu lagi ketua menteri sabah manakala Umno dan ahli-ahlinya menjadi pembangkang buat kali pertamanya.Kini muncul semula tuduhan suara sumbang terhadap beberapa pimpinan Umno yang memperingatkan pentingnya mempertahankan kerajaan PN.Entah kebetulan atau apa, mereka yang melakukan tuduhan ini juga adalah dalam kalangan mereka yang membawa Umno menjadi pembangkang di PRU14.Ahli-ahli Umno perlu bertanya sekali lagi apakah betul pimpinan parti yang menyeru parti mempertahankan kerajaan PN bersuara sumbang ataupun mereka sebenarnya adalah dalam kalangan pemberi nasihat yang pahit?Apakah ahli Umno sudi parti menjadi punca keruntuhan kerajaan PN dan membawa imej ini ke Pilihan Raya Umum ke-15?Dan sanggupkah ahli-ahli Umno menerima parti menjadi pembangkang semula?Malangnya keputusan ini tidak berada di dalam tangan ahli-ahli, tapi di kalangan beberapa pimpinan Umno yang sering mendakwa mereka membawa suara akar umbi parti.Nampaknya, Umno masih berada di persimpangan, cuma simpang ini direkanya sendiri.


26,500 anggota tentera darat penerima vaksin Covid-19 fasa pertama, kata panglima

Seramai 26,500 anggota Tentera Darat Malaysia (TDM) di seluruh negara akan menjadi penerima awal suntikan vaksin Covid-19 pada fasa pertama Program Imunisasi Covid-19 Kebangsaan dijadualkan bermula pada 26 Feb ini.Panglima Tentera Darat Jeneral Zamrose Mohd Zain berkata pemberian vaksin itu akan diutamakan kepada anggota yang bertugas di kawasan zon merah Covid-19 bertujuan mengurangkan penularan wabak itu sekali gus melindungi petugas barisan hadapan ketika menjalankan tugas.“Setiap seorang akan terima dua dos, jadi kita akan terima lebih 52,000 dos suntikan… Insya-Allah dengan kerjasama daripada semua pihak saya harap semua barisan hadapan yang berada di red zone (zon merah) dapat diberi vaksin secepat mungkin,” katanya.Beliau berkata demikian kepada pemberita selepas merasmikan Perbarisan Tamat Perajurit Muda Lelaki Siri 192/20 dan Wanita Siri 46/20 di Pusat Latihan Asas Tentera, di Port Dickson hari ini.Esok, Malaysia akan menerima 312,390 dos vaksin Pfizer-BioNTech Covid-19 yang akan diterbangkan dengan penerbangan pesawat penumpang Malaysia Airlines ke Lapangan Terbang Antarabangsa Kuala Lumpur (KLIA) dan diasingkan sebelum dihantar ke pelbagai tempat penyimpanan vaksin di seluruh negara.Fasa pertama program imunisasi itu bermula Februari hingga April melibatkan petugas barisan hadapan, diikuti fasa kedua bermula April hingga Ogos bagi kumpulan berisiko tinggi, iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya (OKU).Esok, Malaysia akan menerima 312,390 dos vaksin Pfizer-BioNTech Covid-19 yang akan diterbangkan dengan penerbangan pesawat penumpang Malaysia Airlines ke Lapangan Terbang Antarabangsa Kuala Lumpur (KLIA) dan diasingkan sebelum dihantar ke pelbagai tempat penyimpanan vaksin di seluruh negara.Fasa ketiga pula melibatkan golongan dewasa berusia 18 tahun ke atas, bermula dari Mei hingga Februari tahun depan.Dalam pada itu, beliau berkata TDM kini bersiap siaga sekiranya diperlukan dalam membantu menjaga keselamatan vaksin Covid-19 setibanya di negara ini termasuk di pusat-pusat simpanan vaksin berkenaan.Dalam perkembangan lain, Zamrose berkata pihaknya dalam perancangan menggantikan kereta perisai Condor 4×4 APC (armoured personal carrier) dan kereta perisai Scorpion berikutan kedua-dua aset TDM itu sudah lama digunakan.“Memang dalam perancangan…ia akan dilakukan berfasa-fasa, seperti yang diamanatkan kementerian pertahanan, kita akan memberi keutamaan kepada produk tempatan,” katanya.Terdahulu, seramai 1,769 Perajurit Muda, yang terdiri daripada 1,538 Perajurit Muda Lelaki dan 231 Perajurit Muda Wanita menamatkan latihan bagi pengambilan kali ini yang dilakukan dalam dua sesi mengikut prosedur operasi standard (SOP) ditetapkan kerajaan.


PM cuai tafsir keputusan kalimah Allah khusus untuk Sarawak, kata Hamzah

Bekas menteri dalam negeri Hamzah Zainudin menjadi pemimpin terbaru mempersoalkan tindakan Putrajaya menarik balik rayuan terhadap keputusan Mahkamah Tinggi pada 2021 yang membenarkan kalimah Allah digunakan dalam penerbitan agama Kristian, ketika pemimpin kerajaan cuba mempertahankan langkah tersebut yang mencetuskan kemarahan sekumpulan umat Islam.
Ketua pembangkang itu merujuk kepada kenyataan Perdana Menteri Anwar Ibrahim yang mengatakan keputusan kes penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran adalah khusus bagi negeri Sarawak.
Hamzah berkata, rampasan bahan keagamaan milik Jill itu berlaku di Selangor.
"Rampasan lapan cekera padat ajaran agama Kristian yang mengandungi perkataan Allah pada 11 Mei 2008 itu berlaku di Terminal Penerbangan Tambang Murah (LCCT) Sepang, bukannya di Sarawak dan keputusan Mahkamah Tinggi Kuala Lumpur terhadap tiga relif certiorari, bukan hanya terhad kepada Sarawak," katanya.
Mahkamah Tinggi Kuala Lumpur pada 2021 dalam keputusannya mengesahkan hak Perlembagaan Jill untuk pendidikan dan mengamalkan agamanya, serta jaminan terhadap diskriminasi atas alasan agama.
Mahkamah itu juga mengisytiharkan larangan terhadap penggunaan kalimah Allah dalam penerbitan keagamaan Kristian oleh Kementerian Dalam Negeri (KDN) sebagai menyalahi undang-undang dan tidak berperlembagaan.
Keputusan itu disusuli dengan rayuan yang difailkan oleh KDN, yang ketika itu diketuai oleh Hamzah di bawah kerajaan Perikatan Nasional pimpinan Muhyiddin Yassin.
Rampasan oleh KDN itu dilakukan di bawah Seksyen 9(1) Akta Mesin Cetak dan Penerbitan 1984.
Hamzah mengingatkan Anwar sewaktu menjadi menteri, beliau bersama Allahyarham Ghafar Baba dan James Peter Ongkoli ditugaskan menganggotai Jawatankuasa Mengkaji Istilah/Perkataan Islam di Dalam Al-Kitab Yang Tidak Boleh Digunakan pada 1986.
"Sepatutnya beliau lebih faham tentang sensitiviti serta mudarat lebih besar dengan tidak membuat kenyataan mengelirukan begitu," tambahnya.
Hamzah berkata penjelasan Anwar kononnya keputusan mahkamah itu hanya terpakai di Sarawak menunjukkan perdana menteri cuai dan tidak meneliti penghakiman.
Mengulas ucapan Muhyiddin, Hamzah berkata pertikaian kalimah Allah harus dibawa ke mahkamah supaya sebarang keputusan muktamad harus dihormati.
"Persoalannya mengapa secara tiba-tiba kerajaan campuran PH-BN ini tidak mahu membenarkan proses perundangan dan kehakiman mengikut Perlembagaan itu mengambil tempat?
"Mengapa proses perundangan dan kehakiman itu dihalang dan mengapa menteri dalam negeri bertindak tanpa menunggu keputusan Mahkamah Rayuan terlebih dahulu, sedangkan isu kalimah Allah ini amat-amat sensitif?" soal beliau.


Indonesia, SpaceX berjaya lancar satelit Satria-1

Indonesia melancarkan satelit Satria-1 untuk merevolusikan sambungan internet dan merapatkan jurang digital, kata pemangku Menteri Komunikasi dan Informatik Mahfud Md.
Satelit itu berjaya dilancarkan ke orbit oleh roket SpaceX Falcon 9 dari Cape Canaveral, Florida, Amerika Syarikat pada 18 Jun, 6.21 petang waktu tempatan (5.21 pagi waktu Indonesia barat) hari ini.
Mahfud dalam satu kenyataan berkata satelit itu yang akan mula beroperasi pada Januari tahun depan menyediakan kualiti internet yang lebih baik ke kawasan luar bandar Indonesia.
“Satria-1 akan menangani keperluan capaian internet khususnya untuk perkhidmatan pendidikan, kesihatan dan kerajaan termasuk pertahanan dan keselamatan di pelbagai wilayah khususnya kawasan terpencil,” katanya.
Satelit itu dihasilkan oleh Thales Alenia Space, sebuah usaha sama oleh syarikat teknologi Perancis Thales Group dan konglomerat pertahanan Itali Leonardo yang beribu pejabat di Perancis.
“Satria-1 ialah satelit pelbagai fungsi milik kerajaan pertama di Asia dengan kapasiti terbesar,” menurut Presiden Joko Widodo, sambil menambah bahawa ia mengorbit di atas wilayah Papua.
Satelit seberat 4.5 tan dan mempunyai kapasiti jalur lebar 150 gigabit sesaat, dilaporkan berharga AS$540 juta (kira-kira RM2.49 bilion) dan mempunyai jangka hayat selama 15 tahun.


Rumah Putih terbuka kepada sekatan lebih ketat ke atas TikTok

Rumah Putih berkata ia terbuka untuk mengenakan tindakan lanjut bagi mengekang TikTok, kerana undang-undang untuk mengharamkan aplikasi milik China di Amerika Syarikat (AS) sedang dalam penelitian Kongres.
Perkhidmatan perkongsian video itu mempunyai lebih satu bilion pengguna di seluruh dunia termasuk lebih 100 juta di AS, di mana ia menjadi kuasa budaya, terutamanya untuk golongan muda, sekali gus meningkatkan amaran di kalangan penggubal undang-undang dan kerajaan.
Pentadbiran Presiden Joe Biden berhasrat untuk menghalang China dan negara lain daripada "berusaha memanfaatkan teknologi digital dan data rakyat negara itu dengan cara yang menimbulkan risiko keselamatan negara yang tidak boleh diterima," kata timbalan setiausaha akhbar White House, Olivia Dalton.
"Kami akan terus melihat tindakan lain yang boleh kami ambil dan itu termasuk cara bekerjasama dengan Kongres dalam isu ini," kata Dalton kepada pemberita.
Jawatankuasa Hal Ehwal Luar Negara dijangka mengundi lewat Selasa mengenai undang-undang yang diperkenalkan oleh Republikan yang akan memberi Biden kuasa untuk mengharamkan TikTok secara langsung di AS.
Rang undang-undang itu akan dibawa untuk diundi di Dewan Perwakilan sebelum dijangka diluluskan.
Tampil tegas terhadap China adalah salah satu isu yang jarang berlaku yang berpotensi mendapat sokongan dwipartisan di Dewan Perwakilan yang dianggotai Republikan dan Senat.
Kesatuan Kebebasan Awam AS menentang rang undang-undang yang diperkenalkan baru-baru ini, dengan alasan ia akan menyekat kebebasan bersuara.
"Kongres tidak boleh menapis keseluruhan platform dan melucutkan hak perlembagaan rakyat AS untuk kebebasan bersuara," kata peguam kanan ACLU Jenna Leventoff.
Undang-undang itu akan mula memasuki Kongres apabila kerajaan Barat terus mengharamkan TikTok daripada peranti kerajaan, berikutan larangan serupa yang ditandatangani oleh Biden pada Januari.
Rumah Putih pada Isnin memberi tempoh 30 hari kepada agensi persekutuan untuk menyekat TikTok daripada semua peranti keluaran kerajaan, menetapkan tarikh akhir untuk mematuhi larangan.


Pakar kanan kewangan Islam tidak setuju fatwa berhubung mata wang kripto

Seorang pakar kewangan Islam tidak bersetuju dengan fatwa yang dikeluarkan kumpulan ulama Indonesia yang memutuskan mata wang kripto sebagai haram, mengatakan ia adalah satu bentuk baru komoditi yang boleh digunakan untuk pelaburan.Mohd Daud Bakar yang yang mempengerusikan badan penasihat syariah bagi Bank Negara Malaysia (BNM) dan Suruhanjaya Sekuriti (SC) berkata harus untuk membeli mata wang digital tersebut, selain dibolehkan untuk menyimpan atau menjualnya pada masa hadapan apabila harganya meningkat.Tahun lalu, katanya, Majlis Penasihat Syariah SC yang berperanan menasihat perkara berkait pasaran modal Islam bagi suruhanjaya itu mengambil pendirian bahawa perdagangan kripto adalah patuh syariah.Bagaimanapun, beliau tidak menafikan terdapat pelbagai pandangan dan perspektif tentang kripto, yang mula digunakan sekitar satu dekad lalu.Beliau berkata ulama perlu mengkaji secara teliti dan memhami beberapa aspek dalam sistem mata wang berdasarkan syariah Islam.Daud turut ditanya mengenai fatwa yang dikeluarkan Majlis Ulama Indonesia yang mengisytiharkan Bitcoin dan beberapa mata wang kripto lain sebagi haram, mengatakan terdapat unsur spekulasi dalam perdagangannya yang serupa dengan perjudian.“Kripto sebagai komoditi atau aset digital tidak sah dijual beli kerana mengandungi gharar, dharar, qimar, dan tidak memenuhi syarat sil’ah (nilai) secara syarie,” kata Asrorun Niam Sholeh yang mengetuai majlis fatwa MUI.Gharar (penipuan), dharar (mudarat), qimar (perjudian) yang disebut oleh Asrorun itu adalah beberapa unsur yang menjadi alasan fatwa pengharaman mata wang kripto oleh MUI tersebut.Daud menjelaskan kripto merupakan aset baru jenis komoditi yang boleh digunakan dalam bidang pelaburan.“Dalam syariah, perkara yang dilabelkan sebagai haram apabila ia mempunyai unsur riba, perjudian dan gharar (ketidaktentuan),” katanya kepada MalaysiaNow.Menurut beliau, ketidaktentuan yang disebut dalam fatwa Indonesia berkaitan kripto bukanlah merujuk kepada harga tetapi “zat” (kewujudan) aset tersebut.“Jika disebut harga, semua mata wang, emas, minyak ada naik turun.“Sama ada pergerakan harga secara mendadak atau sederhana, ia tidak mempunyai kesan terhadap shariah,” katanya.Mata wang kripto, sebuah bentuk pembayaran dalam talian di luar bidang kuasa bank-bank pusat mengambil tempat meluas dalam transaksi digital sejak pelancaran Bitcoin, mata wang awal kripto sejak dilancarkan pada 2009.Kini, wujud lebih 15,000 mata wang sedemikian yang memiliki nilai keselurhan lebih dari AS$2.3 trilion setakat bulan ini, dengan nilai keseluruhan Bitcoin direkodkan sekitar AS$1 trilion.Menurut Daud, kripto adalah aset baru yang tidak dapat dibandingkan dengan aset-aset lain kerana mempunyai asas tersendiri, sambil menambah pelabur beralih ke mata wang kripto kerana ketidakpercayaan terhadap mata wang lain selain mudah dan cepat digunakan.Daud yang turut menganggotai badan-badan syariah bank dan institusi kewangan di Timur Tengah dan Eropah berkata SC juga mengenal pasti empat mata wang dalam talian sebagai patuh syariah, termasuk Bitcoin, Ethereum dan Ripple.Beliau berkata, walaupun kripto merupakan komoditi, ia juga boleh berperanan seperti wang atau sebagai alat pertukaran untuk mendapatkan barangan.Beliau turut membandingkannya dengan penebusan ganjaran selepas mengumpul mata.“Jadi apakah hukum kita gunakan mata ganjaran untuk tebus mendapatkan barangan? Ia dibenarkan oleh syariah.“Begitu juga dalam konteks kripto.“Ia merupakan satu abstrak (alat yang tak nampak) seperti mata ganjaran untuk beli barang atau dijual apabila nilanya meningkat atau susut.”


2 lagi didakwa culik warga Palestin

Dua lagi individu didakwa di Mahkamah Majistret Kuala Lumpur hari ini atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.
Mohd Zaidi Mohd Zain, 54, dan Tengku Hazarul Ismail Tengku Hamid, 49, mengangguk faham sebaik pertuduhan terhadap mereka dibacakan di hadapan majistret Wong Chai Sia.
Tiada pengakuan direkodkan daripada kedua-dua lelaki terbabit kerana kes itu di bawah bidang kuasa Mahkamah Tinggi.
Mengikut pertuduhan, mereka didakwa secara niat bersama menahan Omar ZM Albelbaisy Raeda untuk mendapat ganjaran iaitu rahsia maklumat membuat dan menyahaktif perisian komputer yang digunakan bagi menggodam telefon bimbit.
Perbuatan itu didakwa dilakukan di Jalan Mayang, Kuala Lumpur, pada 10.40 malam, 28 September lepas, kesalahan mengikut Seksyen 3 Akta Penculikan 1961 dan dibaca bersama Seksyen 34 Kanun Keseksaan yang membawa hukuman mati atau penjara seumur hidup dan boleh dikenakan sebatan, jika sabit kesalahan.
Mahkamah tidak membenarkan kedua-dua tertuduh dijamin selepas timbalan pendakwa raya Kamarul Aris Kamalluddin memaklumkan jaminan tidak ditawarkan kerana kesalahan itu tidak boleh dijamin.
Sebutan semula kes ditetapkan pada 15 Disember ini.
Pada 5 Oktober, media melaporkan polis menyelamatkan mangsa berumur 31 tahun itu sehari selepas dia diculik oleh individu yang menaiki sebuah kenderaan pelbagai guna (MPV) Toyota Vellfire.
Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor, serta di Melaka bermula 29 September hingga 4 Oktober.
Pada 14 Oktober lepas, 11 individu termasuk seorang wanita didakwa di mahkamah sama atas pertuduhan menculik mangsa sama (Omar), bagi mendapatkan maklumat berkaitan perisian yang digunakan untuk menggodam telefon bimbit.


Kerajaan rancang skim simpanan pekerja asing, pastikan mereka pulang selepas 10 tahun

Kerajaan akan memperkenalkan skim simpanan pekerja asing, sebagai usaha mengawal isu pekerja asing yang tidak pulang ke negara asal, selepas 10 tahun bekerja di negara ini.
Menteri Sumber Manusia M Saravanan berkata kebanyakan isu pekerja asing enggan pulang ke negara asal, disebabkan mereka tidak mempunyai simpanan selepas tamat tempoh perkhidmatan dan akhirnya mereka akan tinggal lebih masa di Malaysia untuk terus bekerja.
“Ini memang berlaku, selepas 10 tahun bekerja di sini, salah satu sebab mereka tidak mahu balik ke negara asal sebab mereka tidak ada simpanan, disebabkan apa yang mereka peroleh selama mereka bekerja telah dibelanjakan atau hantar ke negara asal.
“Maka ini (skim simpanan pekerja asing) perlu dilaksanakan supaya mereka ada simpanan dan simpanan ini pula hanya boleh dikutip di negara asal mereka selepas 10 tahun, suka atau tidak mereka tetap kena pulang untuk tuntut simpanan mereka ini,” katanya.
Beliau berkata demikian kepada pemberita selepas program "Diskusi Minda TV: Isu Pekerja Asing di Malaysia, Apakah Penyelesaiannya?" anjuran Majlis Profesor Negara di Kuala Lumpur hari ini.
Mengulas lanjut, Saravanan berkata pihaknya juga akan menetapkan syarat, sekiranya simpanan itu tidak dituntut dalam tempoh setahun selepas tamat tempoh perkhdidmatan maka simpanan itu akan dilupuskan.
Saravanan bagaimanapun berkata skim itu mungkin mengambil masa untuk dilaksanakan, memandangkan terdapat kekangan yang perlu diselesaikan terlebih dahulu iaitu Pertubuhan Buruh Antarabangsa (ILO), yang menyatakan kerajaan tidak boleh mengadakan sebarang pungutan secara paksa.
Beliau berkata keduanya ia mungkin menambah beban majikan, yang perlu membayar pelbagai bayaran termasuk penyediaan jaringan keselamatan lain dengan pelaksanaan gaji minimum, mungkin mengambil sedikit masa tetapi perlu dilaksanakan.
Dalam pada itu, Saravanan berkata mulai 1 September, kemasukan pekerja asing termasuk tenaga kerja mahir perlu mendapat kelulusan Jabatan Tenaga Kerja, dan perincian mengenainya akan dibuat dalam sidang media khas minggu hadapan selepas  mesyuarat Kabinet.
“Dengan perubahan Akta Kerja 1955, tiada lagi kemasukan pekerja asing tanpa persetujuan Jabatan Tenaga Kerja,” katanya.
Mengenai sistem e-wages iaitu sistem bagi memantau pembayaran gaji pekerja asing dan tempatan, Saravanan berkata perkara itu akan diumumkan kelak selepas urusan kemasukan pekerja asing selesai.
“Sistem ini membolehkan kita pantau pembayaran gaji pekerja, 7 hari bulan akan dipastikan gaji memang sudah masuk, jika tidak tindakan akan terus diambil."


Kes baru Covid-19 rekod 184 jangkitan, sifar kematian

Sejumlah 184 kes baru Covid-19 direkodkan semalam menjadikan jumlah keseluruhan sebanyak 5,041,358 kes.
Sebanyak 192 pesakit turut dilaporkan sembuh, menjadikan jumlah keseluruhan kes sembuh sebanyak 4,995,079.
Ketika ini, 9,322 kes aktif direkodkan di mana 8,986 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 328 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lapan kes dan enam daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,957 orang.


Apakah Ambiga kini menentang kerajaan bersih, kata ahli Parlimen Sarawak selepas peguam itu sokong Mahfuz

Seorang ahli Parlimen Sarawak berkata beliau merasa “tidak masuk akal” seorang peguam boleh mendukung dua ahli Parlimen Amanah dalam menolak tuntutan Perikatan Nasional (PN) untuk penubuhan Kabinet yang bebas daripada individu terpalit rasuah.Ahli Parlimen Saratok Ali Biju berkata pendirian Ambiga Sreenevasan, Mahfuz Omar dan Hanipa Maidin yang mempersoalkan sokongan majoriti ahli Parlimen bukan sahaja melanggar Perlembagaan yang memperuntukkan Agong perlu melantik perdana menteri berdasarkan majoriti sokongan bahkan komitmen mereka mengenai kerajaan bersih boleh dipersoalkan.“Satu hal yang pelik Mahfuz, Hanipa, dan Ambiga yang merupakan bekas presiden Majlis Peguam boleh mengambil pendirian yang ekstrem dan tidak lojik ini; seseorang mungkin boleh bayangkan mereka akan sambut baik kerajaan PN yang bersih selain kebebasan badan kehakiman.“Tapi kerana ghairah mahu PH ambil kuasa kerajaan pusat menyebabkan pendirian mereka rendah ke tahap ini,” kata Ali.Ulasan Ali itu tampil selepas Ambiga memanjangkan pendirian Mahfuz yang mempersoalkan pendirian 50 ahli Parlimen PN menyokong Ismail sebagai calon perdana menteri selagi beliau tidak melantik individu terkait rasuah dalam pentadbiran negara.Pengerusi PN Muhyiddin Yassin turut berkata perdana menteri baru perlu mengangkat prinsip pemisahan kuasa, kebebasan bahdan hakiman dan raja berperlembagaan.Namun Mahfuz berhujah mengatakan syarat tersebut menyebabkan undi PN tidak sah dengan memetik surat speaker Dewan Rakyat kepada ahli Parlimen yang mengarahkan mereka secara individu menyerahan pilihan calon perdana menteri mereka.Terdahulu, speaker memberikan garis panduan kepada ahli-ahli Parlimen mengenai format surat kepada Agong, mengatakan mereka perlu dengan jelas dan terang menyatakan calon pilihan mereka dengan kerelaan hati selain memastikan kerahsiaan kandungannya dipatuhi.Ali berkata hujah penyokong pembangkang “merepek, tidak berasas dan satu tanda yang menunjukkan PH terdesak kerana gagal mengumpulkan sokongan yang cukup untuk menduduki jawatan perdana menteri”.


39 lokaliti di Sabah, Kelantan dan Pahang dikenakan PKPD bermula Jumaat

Sebanyak 39 lokaliti di Sabah, Kelantan dan Pahang dikenakan perintah kawalan pergerakan diperketatkan (PKPD) bermula Jumaat ini hingga 12 Ogos.Menteri Kanan Luar Negeri (Kluster Keselamatan) Hishammuddin Hussein berkata daripada jumlah itu, terdapat 31 lokaliti di Sabah yang dikenakan PKPD.Beliau berkata ia membabitkan 11 di Tuaran iaitu Kampung Betutai, Kampung Bolong Baru, Kampung Bontoi, Kampung Kindu, Kampung Lapasan, Kampung Serusop, Kampung Sungai Damit, Kampung Timbok, Kampung Simpangan, Taman Sri Rugading dan Taman Telipok Ria.“Selain itu, masing-masing empat lokaliti di Sandakan dan Penampang turut dikenakan PKPD.“PKPD di Sandakan melibatkan Flat LPPB Sri Taman, Lorong 1-8 Taman Kenari, Taman Mawar dan Projek Perumahan Rakyat (PPR) Taman Murni manakala di Penampang membabitkan Pangsapuri Taman Suria, Kampung Mangkadatan Notoruss dan Taman Penampang Fasa 2 serta Country Heights Fasa 2 dan Fasa 3 (termasuk bangunan kedai).“Hanya PKPD di Country Heights Fasa 2 dan Fasa 3 (termasuk bangunan kedai) dilaksanakan mulai 30 Julai hingga 11 Ogos ini,” menurutnya dalam kenyataan mengenai Pelan Pemulihan Negara (PPN) dan PKPD hari ini.Hishammuddin berkata tiga lokaliti di Tawau membabitkan Kampung Lahat-Lahat Pulau Sebatik, Taman Perwira Ranggu dan Blok 5 Kampung Titingan manakala masing-masing dua lokaliti di Kinabatangan (Ladang Bukit Mas dan Ladang Linbar 1), Tenom (Kampung Mamaitom dan SKIM Kuala Tomani) serta Putatan (Kampung Meruntum Fasa 3 dan PPR Sri Keramat).PKPD di Sabah turut membabitkan Kampung Talantang 1 di Kota Marudu, Kampung Ayer di Kudat dan Kampung Pengalat Besar di Papar.Beliau berkata PKPD di Kelantan melibatkan enam Kampung Orang Asli di Pos Brooke, Gua Musang iaitu Kampung Cekau, Kampung Jedip WCT, Kampung Seng Sang, Kampung Lojing, Kampung Sendrop dan Kampung Penangau manakala PKPD di Pahang membabitkan dua lokaliti iaitu Taman Amalina Lestari, Mukim Gali di Raub serta Ladang Bukit Berembun, Mukim Keratong di Rompin.Hishammuddin berkata PKPD di Blok Angsana dan Blok Sumboisumboi, Kampung Seberang Benoni di Papar, Sabah yang sepatutnya tamat esok akan dilanjutkan hingga 12 Ogos.Beliau berkata PKPD di Sabah membabitkan Blok 2, Blok 6 dan Blok 9 PPR Taman Mesra di Sandakan; Kampung Melamam, Sipitang dan Kampung Landung Ayang, Kudat ditamatkan esok seperti yang dijadualkan manakala PKPD di Kampung Lubak, Beaufort ditamatkan hari ini iaitu lebih awal daripada yang dijadualkan.Hishammuddin juga berkata sebanyak 52 premis meliputi kilang (10), premis perniagaan (39) dan tapak pembinaan (tiga) diarah tutup serta-merta semalam kerana gagal mematuhi prosedur operasi standard (SOP) yang ditetapkan kerajaan bagi mengekang penularan pandemik COVID-19.“Semalam juga, 355 individu ditahan atas kesalahan ingkar SOP dan daripada jumlah itu, 330 individu dikompaun manakala 25 lagi direman,” katanya dan menambah 17 pendatang tanpa izin turut ditahan manakala 25 kenderaan darat dirampas dalam Op Benteng.


PM mahu semangat ‘keluarga dunia’, gagasan Asean terus kukuh hadapi cabaran global

Perdana Menteri Ismail Sabri Yaakob menyarankan komuniti antarabangsa supaya bekerjasama dengan mengamalkan semangat “keluarga dunia” dalam menghadapi cabaran global terutamanya ketika pascapandemik.Ismail berkata pandemik Covid-19 telah mengajar bahawa cabaran global yang berlaku ketika ini tidak boleh diatasi secara bersendirian atau secara “silo”.Beliau berkata ekonomi dan politik dunia kini berdepan dengan situasi pascapandemik yang kompleks selain terdapatnya persaingan yang semakin sengit antara kuasa-kuasa besar dunia. “Di Eropah misalnya kita menyaksikan konflik yang memberikan kesan amat dahsyat, bukan hanya kepada penduduk negara-negara terlibat tetapi tempiasnya turut dirasai di seluruh dunia.“Berikutan itu penting sekali bagi komuniti antarabangsa melipatgandakan persediaan berdepan dengan ketidaktentuan serta bekerjasama ke arah masa hadapan yang lebih aman, progresif, inklusif dan makmur,” katanya ketika merasmikan Persidangan Meja Bulat Asia-Pasifik ke-35 menerusi rakaman video hari ini.Mengambil contoh di Malaysia, perdana menteri berkata semangat “Keluarga Malaysia” yang diamalkan ketika ini untuk menjalin kerjasama yang inklusif, mementingkan kebersamaan serta mengutamakan golongan yang paling memerlukan, ternyata dapat membuka ruang ke arah mencapai jalan penyelesaian yang lebih baik.Beliau berkata permasalahan global yang menjadi semakin kompleks dan sukar untuk ditangani seharusnya menjadi ingatan kepada penggubal dasar tentang pentingnya untuk menguruskan segera cabaran yang boleh mengakibatkan kesan buruk kepada generasi akan datang.Menyentuh mengenai Asean, Ismail berkata Asean sentiasa berpegang teguh dengan prinsip asasnya yang mengutamakan kepaksian Asean (Asean centrality) dalam menghadapi cabaran lalu dan yang mendatang.Menurut Ismail, prinsip-prinsip asas Asean seperti saling bekerjasama dan menghormati kedaulatan negara serta semangat membimbing negara-negara anggota ke arah keamanan dan kemakmuran serantau menjadi resipi kejayaan di rantau ini. “Sehubungan itu, Asean muncul sebagai gagasan yang dihormati dan dipercayai bagi mekanisme pelbagai hala serantau. Namun begitu, kepaksian rantau ini akan terus diuji dengan tekanan dalaman dan luaran.“Untuk itu Asean juga memerlukan kombinasi mekanisme-mekanisme berbentuk dua hala, pelbagai hala, bahkan minilateral dan juga kreativiti serta sokongan badan-badan bukan kerajaan untuk berjaya,” katanya.Ismail berkata persaingan antara kuasa-kuasa besar juga tidak seharusnya memudaratkan, malah rantau Asean perlu bersedia menghadapi persaingan kuasa-kuasa besar dengan bijak dan libat urus secara proaktif dengan kuasa-kuasa besar akan memberikan manfaat kepada rantau ini.“Keutuhan Asean akan memberikan kesan positif kepada kita, dan disebabkan itu ia perlu terus kukuh dan produktif serta kekal menjadi paksi kepada libat urus serantau ke arah membentuk norma-norma baru di rantau ini,” katanya.Sementara itu beliau berkata kepentingan China di rantau ini tidak boleh dinafikan dan sejak 2009 negara itu kekal menjadi rakan dagang utama Asean.“Pada 2020, Asean mengatasi Kesatuan Eropah sebagai rakan dagang utama China. Melihat kepada ekonomi dan kedudukan strategik China, Asean berharap dapat mengekalkan hubungan yang positif dan stabil dengan Beijing,” katanya.Dalam masa sama, menurut perdana menteri Asean juga harus terus memperkemaskan hubungan ekonomi dan diplomatik dengan Amerika Syarikat berdasarkan rasa saling hormat-menghormati dan semangat setiakawan yang tinggi. “Amerika Syarikat, China dan Asia Tenggara harus memastikan semangat yang mengikat hubungan dua hala dan pelbagai hala dipelihara serta diperkukuhkan berdasarkan kepada pematuhan undang-undang antarabangsa yang telah lama wujud.“Walaupun kita berdepan dengan cabaran yang hebat, kita mesti terus cekal dan tabah serta sama-sama mencari jalan penyelesaian untuk menikmati masa depan yang lebih makmur, lestari dan saksama,” katanya.


Pembelaan tidak akan panggil Najib jadi saksi kes rasuah Rosmah

Pihak pembelaan Rosmah Mansor dalam perbicaraan kes rasuah membabitkan projek hibrid solar di Sarawak memutuskan tidak memanggil suaminya, bekas perdana menteri Najib Razak, untuk memberi keterangan sebagai saksi pembelaan ketiga.Peguam Jagjit Singh memaklumkan Mahkamah Tinggi bahawa pihak pembelaan tidak akan memanggil Najib, yang dijadual memberikan keterangan hari ini.“Selepas perbincangan pada Sabtu hingga lewat petang Ahad, pihak pembelaan memilih untuk tidak memanggil Najib sebagai saksi pembelaan ketiga.“Kami juga sedang menganalisis soal balas (Rosmah) oleh pihak pendakwaan dan kami percaya keterangan daripada saksi ketiga (Najib) hanya bersifat menyokong dan sifat menyokong telah pun dibuktikan oleh pihak pembelaan.“Atas alasan ini, kami perlu menyusun semula strategi dan kami membuat keputusan untuk tidak memanggil Najib. Saya memohon maaf kepada Yang Arif. Saya tahu Yang Arif mementingkan masa mahkamah, saya menerima tanggungjawab atas perkara ini,” kata Jagjit.Timbalan pendakwa raya kanan Gopal Sri Ram berkata keputusan untuk memanggil atau tidak memanggil saksi terserah kepada pihak pembelaan.“Terpulang kepada pembelaan untuk membuat keputusan,” katanya.Hakim Mohamed Zaini Mazlan berkata beliau menghargai permohonan maaf daripada pihak pembelaan.Jagjit kemudian memohon mahkamah menangguhkan perbicaraan hari ini dan minggu ini kerana saksi pembelaan kedua, yang juga bekas pegawai khas Najib, Siti Azizah Sheikh Abod, kini sedang menunaikan ibadah umrah di Mekah dan hanya boleh memberi keterangan pada 4 Februari.Hakim kemudian menangguhkan perbicaraan ke 4 Februari depan. Pada 18 Februari tahun lalu, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid bagi 369 sekolah luar bandar di Sarawak itu setelah mendapati pendakwaan berjaya membuktikan kes prima facie terhadapnya.Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.Rasuah terbabit didakwa diterima melalui bekas pegawai khasnya Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah itu bernilai RM1.25 bilion secara rundingan terus daripada kementerian pendidikan (KPM).


Audio untungkan ‘cikgu’, susahkan ‘anak murid’

Pendedahan audio rakaman perbualan minggu lalu antara “cikgu” yang didakwa daripada PKR dan “anak murid” yang didakwa daripada Umno telah menimbulkan pelbagai persoalan penting bagi Umno.Audio tersebut, jika benar, apakah ini bermaksud Perhimpunan Agung Umno (PAU) baru-baru ini hanyalah satu sandiwara yang dinasihat skripnya oleh cikgu dari PKR?Apakah suara-suara yang berucap di PAU itu suara akar umbi Umno atau suara membawa sandiwara skrip orang lain?Audio tersebut, jika benar, memberikan persepsi Umno kini di bawah kawalan cikgu PKR.Ini adalah satu berita yang membanggakan buat cikgu di dalam audio itu.Parti 20 tahun berjaya mengawal parti 60 tahun.Nombor ini pastinya “kukuh dan menyakinkan”.Oleh itu, tidak perlulah hairan kalau cikgu itu bertanya, “Kalau audio itu benar, apa masalahnya?”.Kerana sememangnya persepsi ini menguntungkannya seolah-olah beliau dapat mengawal keseluruhan Umno.Namun, situasinya lain di pihak anak murid.Jika audio ini benar, ini adalah satu berita tragedi yang amat memalukan baginya dan juga Umno.Apa tidaknya?Ucapannya yang bergegar-gegar menyerang kawan sendiri di pihak kerajaan rupa-rupanya adalah untuk memenuhi matlamat orang lain.Slogan “No Anwar” yang didendangkan bagai gemuruh rupa-rupanya bunyi tin kosong.Oleh itu, tidak perlulah hairan, kalau beliau menafikan ini bertubi-tubi walaupun cikgunya memberikan bayang-bayangan bahawa tiada apa yang perlu dinafikan.Sebenarnya susah juga anak murid mencari mereka yang sanggup menpercayai audio itu palsu kerana ia kebetulan amat konsisten dengan surat yang pernah dikirim kepada Agong untuk menyatakan sokongannya kepada cikgu untuk menjadi perdana menteri Malaysia ke-9.Setakat ini, belum ada penafian terhadap surat tersebut.Kalau difikirkan secara mendalam, sememangnya ia lebih mudah untuk menafikan audio berbanding surat yang dikirim kepada Agong kerana siapalah yang berani kata apa yang diterima Sultan Abdullah Sultan Ahmad Shah itu palsu?Kesian Umno.Dulu mereka di persimpangan, kini mereka dibawa ke “roundabout” berpusing-pusing kononnya demi masa depan Umno.Tak apalah, asalkan ahli-ahi Umno gembira, anak murid boleh terus minta tunjuk ajar daripada cikgu.Apa masalahnya kan?Ada anak murid yang taat pada cikgu, masa depan Umno tentu akan terus gemilang.PAS keras kepala, Bersatu keras hati.Cikgu je yang baik hati!


Kos pelitup muka, kit ujian Covid-19 jadi penentu SOP

Hidup bersama Covid-19 sudah pasti.Namun, bezanya dengan demam denggi ialah Covid-19 mudah berjangkit.Vaksin yang ada hanya berupaya mengurangkan kemungkinan gejala melarat ke tahap ketiga dan atas.Jadi, bagaimana manusia boleh hidup bersama Covid-19, dan pada masa sama tidak menjejaskan aktiviti harian sehinggalah penyakit Covid-19 ada rawatan tersendiri?Betul kata Menteri Kesihatan Khairy Jamaluddin, prosedur operasi standard (SOP) hari ini terlalu banyak dan rumit.Ia perlu diringkaskan kepada beberapa langkah yang berkesan.Pertama, manusia perlu menerima memakai pelitup muka adalah wajib.Pelitup muka perlu disediakan di mana-mana tempat pada harga yang sangat murah, seperti harga masuk ke tandas contohnya 10 sen sekeping.Sesiapa yang tidak memakai pelitup muka perlu disaman serta-merta.Kedua, kerajaan perlu memastikan kit ujian Covid-19 menjadi mampu milik seperti ubat panadol.Langkah kerajaan mengenakan harga siling terhadap kit ujian Covid-19 amat dialu-alukan, namun harga itu masih tinggi bagi golongan B40 dan M40.Masalah utama hari ini ialah manusia hanya menjalankan ujian Covid-19 apabila disyaki terkena jangkitan kerana kontak rapat dan sebagainya.Cara ini perlu diubah.Yang betulnya, manusia perlu sentiasa menjalankan ujian Covid-19.Kita perlu kesan dahulu sebelum merebak.Hari ini ramai yang merebak dulu penyakit sebelum dikesan positif Covid-19.Oleh itu, harga kit ujian ini perlu dimurahkan lagi agar semua premis perniagaan dapat memilikinya tanpa membawa beban kos kepada pelanggan.Tujuannya ialah mereka yang perlu memasuki premis perniagaan bersifat keluarga dan orang ramai, seperti restoran, tapak permainan, tempat sukan, sekolah, universiti, hospital, pejabat dan sebagainya perlu menjalani kit ujian kendiri terlebih dahulu.Ini dapat mengawal pertumbuhan kluster kerana cara ini dapat mengesan individu yang positif sebelum dibenarkan bersama kumpulan yang negatif.Namun, kos kit ujian Covid-19 hari ini masih menjadi penghalang ke arah melaksanakan SOP ini.Bayangkan untuk makan di restoran, jika setiap individu hanya membayar lebihan RM3 ke RM5 sebagai kos kit ujian Covid-19 sebelum memasuki premis, sudah tentu ramai yang sudi mengikuti SOP ini.SOP yang sama boleh dilakukan di lapangan terbang, stesen bas, stesen LRT, premis kerja dan pusat beli-belah.Apabila kos pelitup muka dan kos kit ujian kendiri dapat diturunkan, maka aktiviti-aktiviti lain boleh dilonggarkan.Ini kerana, ketika itu, semua tempat pasti akan melaksanakan SOP membuat ujian dahulu sebelum membenarkan individu tertentu masuk ke premis.Terutamanya jika premis itu adalah dalam keadaan tertutup kerana ia mampu dibuat, dan kos juga mampu ditanggung pelanggan.Perkara yang sama juga boleh dilakukan untuk aktiviti keluarga, upacara keagamaan dan kematian.Ketiga, jangan beri pengecualian kepada golongan yang enggan menerima vaksin.Kita perlu menghormati keputusan, namun mereka perlu menerima akibat daripada pendirian yang diambil.Mereka perlu dilarang memasuki mana-mana premis, hatta jika keputusan ujian Covid-19 adalah negatif.Dan kerajaan perlu meletakkan premium kepada kos rawatan Covid-19 kepada golongan yang enggan menerima vaksin jika mereka dimasukkan ke hospital awam.Golongan anti-vaksin yang perlu bersama kanak-kanak seperti guru dan pengasuh perlu diberi tempoh tamat kontrak untuk digantikan mereka yang sudi divaksin.Keempat, pihak penguatkuasa perlu bertindak tegas terhadap individu yang positif Covid-19 tetapi didapati merayau ke sana-sini.Oleh itu, mulai hari ini, kerajaan mesti mewajibkan penggunaan MySejahtera di mana-mana sahaja.Buku tulis nama sebelum masuk ke premis perlu diharamkan.Individu yang positif, dan didapati MySejahtera masih ke sana ke sini perlu disaman berat agar menjadi pengajaran kepada orang lain.Bersedialah hidup bersama Covid-19 dengan pelitup muka dan juga melakukan ujian senantiasa agar kehidupan norma baru ini dapat menghampiri kehidupan norma lama.


Wan Saiful didakwa terima rasuah RM6.9 juta

Ketua Penerangan Bersatu Wan Saiful Wan Jan mengaku tidak bersalah di Mahkamah Sesyen Kuala Lumpur hari ini atas dua pertuduhan meminta dan menerima rasuah RM6.9 juta berhubung projek Jana Wibawa.
Dua pertuduhan ke atas Wan Saiful, 48, yang juga Ahli Parlimen Tasek Gelugor dibacakan di hadapan hakim Azura Alwi.
Bagi pertuduhan pertama, dia didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek "Central Spine Road: Sertik Ke Persimpangan Lebuhraya Pantai Timur" daripada kerajaan Malaysia secara prakelayakan yang jumlah keseluruhannya RM232,000,000.
Wan Saiful juga dituduh menerima bagi dirinya suatu suapan iaitu wang tunai sejumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek tersebut.
Bekas pengerusi Perbadanan Tabung Pendidikan Tinggi Nasional (PTPTN) itu didakwa melakukan kedua-dua perbuatan tersebut di Royal Lake Club, Taman Tasik Perdana di Kuala Lumpur, sekitar April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di Kuala Lumpur antara 8 Julai 2022 hingga 30 September 2022.
Pendakwaan dikendalikan Timbalan Pendakwa Raya Wan Shaharuddin Wan Ladin manakala Wan Saiful diwakili peguam Hisyam Teh Poh Teik.


Muhyiddin adakan lawatan rasmi dua hari ke Brunei

Perdana Menteri Muhyiddin Yassin akan mengadakan lawatan rasmi ke Brunei Darussalam bermula Ahad sempena Rundingan Pemimpin Tahunan ke-23 Malaysia-Brunei.Lawatan singkat dari 4 hingga 5 April itu juga sebagai memenuhi jemputan Sultan Brunei, Sultan Hassanal Bolkiah.Menurut kenyataan Kementerian Luar Negeri (Wisma Putra) hari ini, pertemuan Muhyiddin dengan Sultan Brunei itu adalah yang pertama di bawah kerangka Rundingan Pemimpin Tahunan.Sempena lawatan itu, perdana menteri akan mengadakan mesyuarat dengan Sultan Hassanal, diikuti majlis santapan rasmi yang dihoskan Sultan Brunei.Menurut Wisma Putra, rundingan itu merupakan platform peringkat tertinggi bagi perbincangan mengenai pelbagai isu dua hala, hal ehwal serantau dan antarabangsa yang mempunyai kepentingan bersama.“Kedua-dua pemimpin juga akan mengambil kesempatan untuk menilai kemajuan kerjasama sedia ada di samping mengukuhkan lagi hubungan istimewa dan kerjasama pasca Covid-19 yang akan memberi manfaat kepada rakyat kedua-dua negara,” kata kenyataan itu.Turut bakal dibincangkan mengenai cadangan pengwujudan Aturan Laluan Hijau Timbal Balas, cadangan kerjasama dalam bidang diplomasi vaksin dan pengukuhan kerjasama ekonomi.Satu kenyataan bersama dijangka dikeluarkan di akhir rundingan itu.Semasa rundingan itu juga, kedua-dua pemimpin akan menyaksikan pemuktamadan Memorandum Persefahaman (MoU) mengenai Pengurusan Bencana dan pemeteraian perjanjian Unitisation Agreement antara Petronas dan Brunei National Unitisation Secretariat (BNUS) dalam sektor minyak dan gas.Rundingan Pemimpin Tahunan ke-22 diadakan di Putrajaya pada 5 Mac 2019.Memandangkan pandemik Covid-19 masih melanda khususnya di Malaysia dan Brunei Darussalam, Wisma Putra berkata Muhyiddin meminta supaya tempoh lawatan rasmi ini diadakan kurang dari 24 jam.Selain itu, bagi meminimumkan risiko jangkitan Covid-19, Perdana Menteri hanya akan diiringi isteri, Noorainee Abdul Rahman dan Menteri Luar Hishammuddin Hussein serta pegawai kanan kerajaan.Selain jumlah delegasi yang kecil, lawatan itu juga tertakluk kepada prosedur operasi standard (SOP) yang ketat seperti mana dipersetujui kementerian kesihatan Malaysia (KKM) dan majlis keselamatan negara (MKN) serta kementerian kesihatan Brunei Darussalam.